title: Id-Deċiżjoni tal-Kummissjoni tal- 5 ta' April 2005 li twaqqaf il-proċediment kontra d- dumping dwar l-importazzjoni ta' ħajt magħmul minn filamenti tal- polyester ta' saħħa kbira li joriġina mill-Belarus, ir-Repubblika tal-Korea u t-Tajwan

text:
               18.10.2005

               MT

               Il-Ġurnal Uffiċjali ta’ l-Unjoni Ewropea

               233

         ID-DEĊIŻJONI TAL-KUMMISSJONI
   tal-5 ta' April 2005
   li twaqqaf il-proċediment kontra d-dumping dwar l-importazzjoni ta' ħajt magħmul minn filamenti tal-polyester ta' saħħa kbira li joriġina mill-Belarus, ir-Repubblika tal-Korea u t-Tajwan
   (2005/289/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru. 384/96 tat-22 ta' Diċembru 1995 dwar il-ħarsien kontra d-dumping minn pajjiżi mhux membri tal-Komunità Ewropea (1) (ir-Regolament bażiku), u b'mod partikolari l-Artikolu 9 tiegħu,
   wara li kkonsultat il-Kumitat Konsultattiv,
   Billi:
   A.   PROĊEDURA
   1.   Ġenerali

               (1)

               Fit-28 ta' Jannar 2004, il-Kummissjoni ħabbret, permezz ta' avviż ('avviż ta' bidu') li ġie ppubblikat fil-Ġurnal Uffiċjali ta' l-Unjoni Ewropea
                   (2), il-bidu ta' proċediment ta' kontra d-dumping dwar l-importazzjoni fil-Komunità ta' ħajt magħmul minn filamenti tal-polyester ta' saħħa kbira li joriġina mill-Belarus, ir-Repubblika tal-Korea ('il-Korea') u t-Tajwan.

               (2)

               Il-proċediment inbeda bħala riżultat ta' lment imressaq f'Diċembru 2003 mill-Comité International de la Rayonne et des Fibres Synthétiques (CIRFS) ('il-kwerelant'), għan-nom ta' produtturi li jirrappreżentaw proporzjon sostanzjali, f'dan il-każ aktar minn 70 % tal-produzzjoni totali tal-Komunita' tal-ħajt magħmul minn filamenti tal-polyester ta' saħħa kbira. L-ilment kien fih provi ta' dumping tal-prodott imsemmi u ta' dannu materjali li rriżulta, u li kienu meqjusa suffiċjenti biex jibda proċediment kontra d-dumping.

               (3)

               Sussegwentement, wieħed mill-produtturi kwerelanti, KoSa, irtira l-appoġġ tiegħu għall-ilment fit-8 ta' Marzu 2004. Sadanittant, produttur Spanjol, Brilén, esprima d-dispożizzjoni tiegħu li jikkoopera fil-proċediment u esprima l-appoġġ tiegħu għall-ilment. Fis-16 ta' Ġunju 2004, CIRFS irtira l-ilment wara li ħabbar li kellu dubji serji jekk il-proċediment kienx se jsolvi b'mod sodisfaċenti l-problemi tad-dumping u d-dannu li rriżulta minn dan li sofrew il-produtturi kollha tal-Komunità. Madankollu, l-akbar produttur fil-Komunità (Acordis) talab li l- proċediment jitkompla. Minħabba l-fatt li Acordis u Brilén flimkien jipproduċu 40 % tal-produzzjoni totali tal-ħajt magħmul minn filamenti tal-polyester ta' saħħa kbira fil-Komunità, ġie deċiż li kien għad hemm raġuni sostanzjali biex titkompla l-investigazzjoni.

         2.   Bidu tal-proċediment

               (4)

               Il-Kummissjoni avżat b'mod uffiċjali lill-kwerelant u l-produtturi magħrufa fil-Komunità, il-produtturi esportaturi fil-Belarus, il-Korea, it-Tajwan u l-awtoritajiet ta' dawn il-pajjiżi, importaturi u utenti fil-Komunità li ġew identifikati fl-ilment bħala partijiet ikkonċernati, kif ukoll l-assoċjazzjonijiet tagħhom, bil-bidu tal-proċediment. Il-partijiet ikkonċernati ngħataw l-opportunità li jikkomunikaw il-veduti tagħhom bil-miktub u li jitolbu li jinstemgħu mhux aktar tard miż-żmien stipulat fl-avviż ta' bidu.

               (5)

               Dawk li kkomunikaw il-veduti tagħhom bil-miktub kienu produttur esportatur mill-Belarus u żewġ produtturi esportaturi mit-Tajwan, kif ukoll tliet produtturi mill-Komunità, erbgħin utent, żewġ assoċjazzjonijiet ta' utenti u tliet importaturi. Dawk il-partijiet kollha li għamlu talba li jinstemgħu fiż-żmien stipulat u li wrew li kien hemm raġunijiet partikolari għalfejn kellhom jinstemgħu nstemgħu.

               (6)

               Fl-avviż ta' bidu, il-Kummissjoni indikat li, minħabba n-numru apparentement kbir ta' esportaturi/produtturi fil-Korea u ta' l-importaturi fil-Komunità, it-teħid ta' kampjuni seta' jiġi applikat f'din l-investigazzjoni. Madanakollu, minħabba n-numru inqas minn dak mistenni ta' produtturi esportaturi mill-Korea u importaturi fil-Komunità li indikaw ir-rieda tagħhom li jikkooperaw, ġie deċiż li t-teħid ta' kampjuni ma kienx meħtieġ.

         3.   Kwestjonarji

               (7)

               Il-Kummissjoni bagħtet kwestjonarji lill-partijiet ikkonċernati magħrufa kollha u lill-kumpaniji kollha l-oħra li identifikaw ruħhom fiż-żmien stipulat fl-avviż ta' bidu.

               (8)

               Waslu tweġibiet minn sitt produtturi esportaturi (wieħed mill-Belarus, tlieta mill-Korea u tnejn mit-Tajwan), minn produttur kwerelant mill-Komunità u żewġ produtturi oħra mill-Komunità, minn ħames kumpaniji utenti u minn tliet importaturi.

               (9)

               Il-Kummissjoni fittxet u vverifikat l-informazzjoni kollha li kienet tqis neċessarja biex ikun iddeterminat jekk sarx dumping li wassal għal dannu u l-interessi tal-Komunità. Saru żjarat fil-bini ta' dawn il-kumpaniji:

                           (a)

                           Produtturi mill-Komunità:

                                       —

                                       Acordis, Arnhem, l-Olanda,

                                       —

                                       Brilén S.A., Barbastro, Spanja;

                           (b)

                           Importaturi fil-Komunità:

                                       —

                                       Pössiger GmbH, Rosendahl, il-Ġermanja,

                                       —

                                       Mitsui Ltd., London, ir-Renju Unit;

                           (ċ)

                           Utenti fil-Komunità:

                                       —

                                       Cordstrap, Deurne, l-Olanda,

                                       —

                                       Güth&Wolf, Gütersloh, il-Ġermanja,

                                       —

                                       OLBO Industrietextilien GmbH, Solingen, il-Ġermanja,

                                       —

                                       Gurt&Bandweberei Oppermann GmbH, Einbeck, il-Ġermanja;

                           (d)

                           Produtturi esportaturi mill-Korea:

                                       —

                                       Honeywell Sysko Co., Inc., Seoul, il-Korea,

                                       —

                                       Hyosung Corporation, Seoul, il-Korea,

                                       —

                                       Kolon Industries Inc., Seoul, il-Korea;

                           (e)

                           Produtturi esportaturi mit-Tajwan:

                                       —

                                       Far Eastern Textiles Co. Ltd., Taipei, it-Tajwan,

                                       —

                                       Shinkong Corporation, Taipei, it-Tajwan;

                           (f)

                           Importaturi relatati fil-Komunità:

                                       —

                                       Honeywell Performance Fibers, Longwy, Franza,

                                       —

                                       Hyosung Deutschland GmbH, Neu-Isenburg, il-Ġermanja.

               (10)

               L-investigazzjoni tad-dumping u d-dannu kopriet il-perjodu bejn l-1 ta' Jannar 2003 u l-31 ta' Diċembru 2003 (il-perjodu ta' l-investigazzjoni — 'PI'). L-eżami ta' xejriet li kienu rilevanti biex tkun stabbilita stima tad-danni kopra l-perjodu minn Jannar 2000 sa l-aħħar tal-PI ('il-perjodu kkonċernat').

         B.   PRODOTT IKKONĊERNAT U PRODOTT SIMILI
   1.   Prodott ikkonċernat

               (11)

               Il-prodott ħajt magħmul minn filamenti tal-polyester ta' saħħa kbira (li mhux intiż għall-ħjata), li m'huwiex intiż għall-bejgħ bl-imnut, inkluż il-monofilament tal-polyester ta' inqas minn 67 decitex ('il-prodott ikkonċernat') li joriġina mill-Belarus, il-Korea u t-Tajwan, li s-soltu jkun identifikat mill-kodiċi NM 5402 20 00.

               (12)

               Il-prodott ikkonċernat iħaddan għadd ta' kwalitajiet notevoli u jintuża għal diversi applikazzjonijiet. Dawn jinkludu applikazzjonijiet ta' rinforzament għall-prodotti mekkaniċi tal-gomma, bħall-conveyer belts, transmission belts, manek, tajers tat-tip radial, tessuti miksijin u mhux miksijin, bħat-tarpolina, billboards, ġeo-tessuti, ilbies protettiv u ċ-ċintorini tas-sigurtà; u applikazzjonijiet linear tension, bħall-ħbula, xbieki u ċineg.

         2.   Prodott simili

               (13)

               Ma nstabet l-ebda differenza bejn il-prodott ikkonċernat esportat mill-Belarus, il-Korea u t-Tajwan lejn il-Komunità u l-prodott manifatturat u mibjugħ fis-suq domestiku tal-Korea u t-Tajwan. Il-fatt hu li dawn il-prodotti jħaddnu l-istess karatteristiċi fiżiċi u kimiċi bażiċi, kif ukoll għandhom l-istess applikazzjonijiet.

               (14)

               Il-produttur esportatur mill-Belarus argumenta li l-prodotti li jesporta lejn il-Komunità ma jixbhux dawk manifatturati u mibjugħa fil-Komunità u għalhekk ma jistgħux jitqiesu prodotti simili. Dan l-argument hu bbażat fuq differenzi allegati fil-kwalità u l-applikazzjonijiet bejn il-prodotti li dan il-produttur esportatur jesporta lejn il-Komunità u mudelli paragunabbli li jipproduċuhom il-produtturi tal-Komunità. Madanakollu, l-investigazzjoni wriet li l-prodotti li jimmanifatturaw il-produtturi tal-Komunità u li jinbiegħu fis-suq tal-Komunità jħaddnu l-istess karatteristiċi fiżiċi bażiċi u kif ukoll applikazzjonijiet meta mqabbla ma' dawk li l-produttur esportatur ikkonċernat jesporta lejn il-Komunità.

               (15)

               Bħala konklużjoni, instab li il-prodott esportat lejn il-Komunità mill-Belarus, il-Korea u t-Tajwan, il-prodott manifatturat u mibjugħ fil-Korea u t-Tajwan kif ukoll dak manifatturat u mibjugħ fil-Komunità mill-produtturi tal-Komunità, jħaddnu l-istess karatteristiċi fiżiċi u tekniċi bażiċi kif ukoll l-istess applikazzjonijiet u għalhekk jitqiesu prodotti simili skond it-tifsira ta' l-Artikolu 1(4) tar-Regolament bażiku.

         Ċ.   DUMPING
   1.   Metodoloġija Ġenerali

               (16)

               Il-metodoloġija ġenerali kif inhi spjegata hawn taħt ġiet applikata lill-produtturi esportaturi kollha fil-Korea, it-Tajwan u, meta tiġi kkunsidrata n-nozzjoni ta' pajjiż analogu, anki għall-produttur esportatur fil-Belarus. Il-preżentazzjoni tal-konklużjonijiet dwar id-dumping għal kull pajjiż ikkonċernat għalhekk jirriflettu fatti speċifiċi għal kull pajjiż esportatur.

         1.1.   Valur normali

               (17)

               Skond l-Artikolu 2(2) tar-Regolament bażiku, il-Kummissjoni l-ewwel eżaminat jekk il-bejgħ domestiku tal-prodott simili minn kull produttur esportatur lil xerrejja independenti kienx rappreżentattiv, jiġifieri jekk il-volum total ta' dan il-bejgħ kienx daqs jew aktar minn 5 % tal-volum totali tal-bejgħ tal-volum totali fi prodotti esportati lill-Komunità.

               (18)

               Sussegwentement il-Kummissjoni identifikat dawk it-tipi tal-prodott simili li nbiegħu fis-suq domestiku mill-kumpaniji kollha li l-bejgħ tagħhom kien ġeneralment rappreżentattiv li kienu identiċi jew direttament paragunabbli ma' dawk it-tipi li jiġu esportati lejn il-Komunità.

               (19)

               Barra minn hekk, għal kull tip ta' prodott li l-produttur esportatur ibiegħ fis-suq domestiku, u li nstab li kien direttament paragunabbli mat-tip li jiġi esportat lejn il-Komunità, ġie stabbilit jekk il-volum ta' bejgħ domestiku kienx rappreżentattiv biżżejjed għall-finijiet ta' l-Artikolu 2(2) tar-Regolament bażiku. Il-volum tal-bejgħ ta' tip ta' prodott partikolari tqies li kien rappreżentattiv biżżejjed meta l-volum tal-bejgħ domestiku totali ta' dak it-tip matul il-PI jirrappreżenta 5 % jew aktar tal-volum tal-bejgħ totali tat-tip tal-prodott paragunabbli esportat lejn il-Komunità.

               (20)

               Sussegwentement, il-Kummissjoni eżaminat jekk il-volum tal-bejgħ ta' kull kumpanija għandux jitqies li ġie rreġistrat fiċ-ċirkostanzi normali ta' kummerċ skond l-Artikolu 2(4) tar-Regolament bażiku. Dan sar wara li ġie stabbilit il-proporzjon tal-volum ta' bejgħ fis-suq domestiku bi profitt lix-xerrejja independenti għal kull tip ta' prodott esportat: (a) għal dawk il-prodotti li aktar minn 80 % tal-volum tal-bejgħ fis-suq domestiku ma kinux inqas mill-ispejjeż ta' unità waħda, u fejn il-prezz medju aġġustat tal-bejgħ kien daqs jew aktar mill-ispiża ta' unità waħda, il-valur normali, skond it-tip tal-prodott, ġie kkalkulat bħala l-medja aġġustata tal-prezzijiet tal-bejgħ domestiku kollu tat-tip ikkonċernat; (b) għal dawk il-prodotti li ta' l-inqas 10 %, iżda mhux aktar minn 80 %, skond il-volum tal-bejgħ fis-suq domestiku ma kinux inqas mill-ispejjeż ta' unità waħda, ġie kkunsidrat li t-tip tal-prodott ikkonċernat ma nbiegħx fiċ-ċirkostanzi normali tal-kummerċ.

               (21)

               Għall-bejgħ ta' prodotti li ma ġewx immanifatturati fiċ-ċirkostanzi normali tal-kummerċ, kif ukoll il-prodotti li ma nbigħux fi kwantitajiet rappreżentattivi fis-suq domestiku, kellu jinħoloq il-valur normali.

               (22)

               Biex jinħoloq il-valur normali skond l-Artikolu 2(3) tar-Regolament bażiku, l-ispejjeż tal-bejgħ, dawk ġenerali u amministrattivi u l-profitt medju aġġustat li rreġistra kull produttur esportatur ikkonċernat li qed jikkoopera fuq bejgħ domestiku tal-prodott simili fiċ-ċirkostanzi normali tal-kummerċ, matul il-perjodu ta' l-investigazzjoni, żdiedu ma' l-ispiża medja tal-produzzjoni tagħhom matul il-perjodu ta' l-investigazzjoni. Fejn kien meħtieġ, l-ispejjeż tal-produzzjoni u l-ispejjeż tal-bejgħ, dawk ġenerali u amministrattivi ġew aġġustati, qabel ma ntużaw bi prova f'ċirkostanzi normali tal-kummerċ u fil-ħolqien ta' valuri normali.

         1.2.   Prezz ta' esportazzjoni

               (23)

               F'kull każ fejn il-prodott ikkonċernat kien esportat lejn xerrejja independenti fil-Komunità, il-prezz tal-prodott esportat ġie stabbilit skond l-Artikolu 2(8) tar-Regolament bażiku, jiġifieri fuq il-bażi tal-prezzijiet tal-prodott esportat attwalment imħallsa jew li għandhom jitħallsu.

               (24)

               Fil-każ fejn il-bejgħ sar permezz ta' importatur relatat, il-prezz tal-prodott esportat ġie kkalkulat fuq il-bażi tal-prezz li bih jinbiegħ lil xerrejja independenti skond l-Artikolu 2(9) tar-Regolament bażiku. Saru aġġustamenti fil-prezz li bih inbiegħ lill-ewwel xerrej independenti fil-Komunità għall-ispejjeż kollha, inklużi dazji u taxxi, li ġew imposti fl-istadju ta' bejn l-importazzjoni u l-bejgħ, biex jiġi stabbilit prezz sod tal-prodott esportat fuq livell ta' prezz mill-fabbrika. Dawn l-ispejjeż huma biex titgħabba l-merkanzija, it-trasport tagħha, il-handling, l-assigurazzjoni u l-ispejjeż oħra relatati, kif ukoll l-ispejjeż tal-bejgħ, dawk ġenerali u amministrattivi li weħel l-importatur relatat. Il-prezz li bih inbiegħ il-prodott mill-ġdid ġie aġġustat għal darba oħra biex jirrifletti marġni ta' profitt raġonevoli li l-investigazzjoni wriet li sar mill-importaturi independenti tal-prodott ikkonċernat.

         1.3.   Paragun

               (25)

               Il-paragun bejn il-valur normali u l-prezz tal-prodott esportat sar fuq bażi tal-prezz mill-fabbrika. Biex ikun garantit paragun ġust bejn il-valur normali u l-prezz tal-prodott esportat, saru aġġustamenti neċessarji għad-differenzi li jaffettwaw il-prezzijiet u l-paragun tal-prezzijiet skond l-Artikolu 2(10) tar-Regolament bażiku. Aġġustamenti adattati saru f'kull każ fejn dawn tqiesu raġonevoli, eżatti u bbażati fuq provi vverifikati.

         1.4.   Marġni tad-dumping

               (26)

               Skond l-Artikolu 2(11) tar-Regolament bażiku, għal kull produttur esportatur, il-valur normali aġġustat medju tqabbel mal-prezz tal-prodott esportat medju aġġustat.

         2.   Il-Belarus
   2.1.   Pajjiż analogu

               (27)

               Peress li l-Belarus hu pajjiż mingħajr ekonomija tas-suq skond it-tifsir ta' l-Artikolu 2(7) tar-Regolament bażiku, il-valur normali kellu jkun ibbażat fuq informazzjoni miġbura f'pajjiż ieħor adattat b'ekonomija tas-suq fejn il-prodott ġie manifatturat u kkumerċjalizzat. Fl-avviż ta' bidu ta' l-investigazzjoni, l-Istati Uniti ta' l-Amerika (“USA”) kien identifikat bħala l-pajjiż analogu adattat biex jiġi stabbilit il-valur normali għall-Belarus.

               (28)

               Il-produttur esportatur waħdieni fil-Belarus, JSC “Mogilevkhimvolokno”, u l-gvern tal-Belarus, oġġezzjonaw għal din il-proposta u ssuġġerew li jiġi użat it-Tajwan. L-argumenti rilevanti li tressqu kienu:

                           —

                           il-fatt li l-esportaturi tat-Tajwan kienu allegatament qed jagħmlu dumping mhux rilevanti biex jintgħażel pajjiż analogu adattat;

                           —

                           il-kwerelanti għandhom kumpaniji relatati b'faċilitajiet kbar ta' produzzjoni fl-Istati Uniti ta' l-Amerika u ma kienx ikun xieraq li l-valur normali jiġi bbażat fuq l-informazzjoni pprovduta minn dawn il-kumpaniji relatati;

                           —

                           ix-xebh fil-livell ta' l-iżvilupp ekonomiku tal-pajjiżi, il-volumi tal-produzzjoni u l-prodotti finali bejn it-Tajwan, minn naħa, u l-Belarus, kuntrarju għas-sitwazzjoni fl-Istati Uniti ta' l-Amerika u

                           —

                           it-Tajwan ntgħażel bħala pajjiż analogu għall-Belarus f'investigazzjonijiet preċedenti dwar il-prodotti tat-tessuti u hu s-suġġett ta' l-istess investigazzjoni.

               (29)

               Il-Kummissjoni għamlet kuntatt mal-produtturi kollha tal-ħajt magħmul minn filamenti tal-polyester ta' saħħa kbira fl-Istati Uniti ta' Amerika li taf dwarhom. Madankollu, minkejja l-isforzi konsiderevoli tal-Kummissjoni, ma waslet l-ebda kooperazzjoni minn dawn il-kumpaniji fiż-żmien stipulat għal dan il-għan. Għalhekk, il-Kummissjoni ma qisitx li jkun xieraq li l-Istati Uniti ta' l-Amerika titqies bħala pajjiż analogu għall-finijiet ta' din l-investigazzjoni.

               (30)

               Il-Kummissjoni, wara li kkunsidrat iż-żminijiet stipulati għall-investigazzjoni u n-nuqqas ta' kooperazzjoni mill-Istati Uniti ta' l-Amerika, investigat jekk wieħed mill-pajjiżi li huma s-suġġett ta' l-investigazzjoni (il-Korea jew it-Tajwan) jikkwalifikawx bħala pajjiż terz b'ekonomija tas-suq biex jiġi stabbilit valur normali għall-Belarus.

               (31)

               Iż-żewġ pajjiżi jikkwalifikaw minħabba x-xebh fil-livell ta' żvilupp u l-volumi ta' produzzjoni. Madanakollu, minn bejn il-Korea u l-Belarus, instab li l-Korea kien l-iktar pajjiż li jikkwalifika, peress li kien hemm livell ogħla ta' paragun tal-prodotti finali bejn il-Belarus u l-Korea milli bejn il-Belarus u t-Tajwan. Ta' min jinnota wkoll li hemm aktar operaturi involuti fil-produzzjoni u l-bejgħ fil-Korea milli fit-Tajwan, u li s-suq tal-prodott ikkonċernat fil-Korea hu aktar rappreżentattiv minn dak fit-Tajwan fejn jidħlu kemm il-valur u l-kwantitajiet totali.

               (32)

               Għalhekk, skond l-Artikolu 2(7) tar-Regolament bażiku, il-Kummissjoni ddeċidiet li tieħu l-Korea bħala pajjiż analogu.

         2.2.   Valur normali

               (33)

               Wara li l-Korea ntgħażlet bħala l-pajjiż analogu, il-valur normali ġie kkalkulat fuq il-bażi ta' l-informazzjoni vverifikata fil-bini tal-produtturi esportaturi Koreani li kkooperaw bi sħiħ ma' l-investigazzjoni. Il-valur normali kien ibbażat fuq il-prezzijiet imħallsa jew li jitħallsu fis-suq domestiku tal-Korea għal prodotti paragunabbli, jekk jinzerta li dawn ikunu manifatturati fi kwantitajiet rappreżentattivi u fiċ-ċirkostanzi normali tal-kummerċ. Dan kien il-każ f'għadd ta' tipi ta' prodotti esportati.

               (34)

               Fil-każ tal-prodotti esportati l-oħra, li jew ma kinux manifatturati fiċ-ċirkostanzi normali tal-kummerċ fil-Korea, jew ma nbigħux fi kwantitajiet rappreżentattivi mill-produtturi Koreani fis-suq domestiku, ntużaw valuri normali. Il-valur normali nħoloq fuq il-bażi tal-preambolu 22 hawn fuq.

         2.3.   Prezz ta' esportazzjoni

               (35)

               Peress li l-kwantità u l-valur tal-prodotti esportati mibjugħa li ġew irrappurtati mill-produttur esportatur waħdieni fil-Belarus, JSC “Mogilevkhimvolokno”, setgħu jitqabblu ma' l-informazzjoni ta' l-Eurostat dwar il-volumi totali tal-prodott ikkonċernat importat mill-Belarus, tqies adattat li jintuża l-bejgħ ta' esportazzjoni rrappurtat ukoll jekk din l-informazzjoni ma ġietx ivverifikata fuq il-post.

               (36)

               Il-bejgħ ta' prodotti esportati ta' JSC “Mogilevkhimvolokno” sar kollu direttament lil xerrejja independenti fil-Komunità. Il-prezz tal-prodott esportat għalhekk ġie stabbilit skond l-Artikolu 2(8) tar-Regolament bażiku, fuq il-bażi tal-prezzijiet mħallsa fil-prattika jew li għandhom jitħallsu.

         2.4.   Paragun

               (37)

               Biex ikun garantit paragun ġust, ġew ikkunsidrati, skond l-Artikolu 2(10) tar-Regolament bażiku, id-differenzi tal-fatturi li jaffettwaw il-paragunabbilità tal-prezzijiet. Saru aġġustamenti għad-differenzi fl-ispejjeż tat-trasport, il-ġarr u l-assigurazzjoni, il-handling, it-tagħbija tal-merkanzija u l-ispejjeż relatati, l-ispejjeż ta' importazzjoni u t-taxxi indiretti, l-ispejjeż ta' kreditu, l-ispejjeż ta' wara l-bejgħ, kummissjonijiet, skontijiet u tnaqqis fil-prezz, kull fejn dawn kienu applikabbli u ġġustifikati.

               (38)

               JSC 'Mogilevkhimvolokno' argumenta li, jekk il-prodotti tiegħu, minkejja l-argumenti mressqa fil-preambolu (14) hawn fuq, kienu se jitqiesu bħala prodotti simili, aġġustament kien ikun f'loku minħabba d-differenzi allegati fil-kwalità u l-applikazzjonijiet. Peress li dan l-argument ma ġiex ippruvat, ma setax jiġi aċċettat.

         2.5.   Marġni tad-dumping

               (39)

               Skond l-Artikolu 2(11) tar-Regolament bażiku, il-valur normali aġġustat medju għal kull tip ta' prodott fil-pajjiż analogu tqabbel mal-prezz tal-prodott esportat medju aġġustat ta' kull tip ta' prodott li jikkorrispondi mal-prodott ikkonċernat li joriġina mill-Belarus. Fuq il-bażi ta' dan il-paragun, instab li kien hemm marġni ta' dumping ta' żero fir-rigward tal-prodotti esportati mill-Belarus lejn il-Komunità.

               (40)

               L-esportatur li kkoopera mill-Belarus irrappreżenta t-totalità tal-produzzjoni u l-esportazzjoni tal-prodott ikkonċernat mill-Belarus. Għalhekk, il-marġni tad-dumping mal-medda tal-pajjiż kien ta' żero. Fl-isfond tal-marġni tad-dumping ta' żero mal-medda tal-pajjiż, ġie konkluż li l-investigazzjoni għandha tingħalaq mingħajr ma jiġu adottati miżuri fil-konfront ta' prodotti importati mill-Belarus, skond l-Artikolu 9(3) tar-Regolament bażiku.

         3.   Ir-Repubblika tal-Korea
   3.1.   Valur normali

               (41)

               Għal ċerti tipi ta' prodotti mibjugħa għall-esportazzjoni lill-Komunità mit-tliet kumpaniji investigati kollha, il-bejgħ domestiku instab li sar fi kwantitajiet rappreżentattivi u fiċ-ċirkostanzi normali tal-kummerċ. Il-valur normali għal dawn it-tipi ta' prodott kien ibbażat fuq il-prezzijiet attwalment imħallsa jew li jitħallsu minn xerrejja independenti fis-suq domestiku tal-Korea, matul il-perjodu ta' investigazzjoni, skond l-Artikolu 2(1) tar-Regolament bażiku.

               (42)

               Għall-bejgħ ta' tipi ta' prodotti li ma sarx fiċ-ċirkostanzi normali tal-kummerċ, kif ukoll għat-tipi ta' prodotti li ma nbigħux fi kwantitajiet rappreżentattivi fis-suq domestiku, kellu jinħoloq il-valur normali. It-tliet kumpaniji investigati biegħu wħud minn dawn it-tipi f'esportazzjoni lejn il-Komunità. Il-valur normali ħoloq skond kif spjegat fil-preambolu (22) hawn fuq.

         3.2.   Prezz ta' esportazzjoni

               (43)

               Il-bejgħ tal-prodotti esportati ta' produttur esportatur wieħed u parti mill-bejgħ ta' produttur esportatur ieħor sar direttament lil importaturi relatati fil-Komunità. Konsegwentement, il-prezz tal-prodott esportat ġie stabbilit skond l-Artikolu 2(9) tar-Regolament bażiku fuq il-bażi tal-prezzijiet li bihom il-prodotti nbiegħu l-ewwel lil wieħed mix-xerrejja independenti u skond il-metodoloġija spjegata fil-preambolu (24).

               (44)

               Id-differenza fil-volum ta' esportazzjoni tal-prodott ikkonċernat minn żewġ produtturi esportaturi kienet esportata direttament lil xerrejja independenti fil-Komunità. Għal dan il-bejgħ, il-prezz tal-prodott esportat ġie stabbilit skond l-Artikolu 2(8) tar-Regolament bażiku fuq il-bażi tal-prezzijiet li tħallsu fil-prattika jew li jridu jitħallsu.

         3.3.   Paragun

               (45)

               Biex ikun garantit paragun ġust, ġew ikkunsidrati, skond l-Artikolu 2(10) tar-Regolament bażiku, id-differenzi tal-fatturi li jaffettwaw il-paragunabbilità tal-prezzijiet. Fil-każ tal-produtturi esportaturi kollha li ġew investigati, saru aġġustamenti għad-differenzi fl-ispejjeż tat-trasport, it-trasport fuq il-baħar, il-ġarr u l-assigurazzjoni, il-handling, it-tagħbija tal-merkanzija u l-ispejjeż relatati, l-ispejjeż ta' importazzjoni u t-taxxi indiretti, l-ispejjeż ta' kreditu, l-ispejjeż ta' wara l-bejgħ, il-kummissjonijiet, l-iskontijiet u t-tnaqqis fil-prezz, kull fejn dawn kienu applikabbli u ġġustifikati.

               (46)

               Wieħed mill-produtturi esportaturi talab aġġustament għal skont ta' kwantità fil-prezz relatat li bih l-importatur ibiegħ mill-ġdid lill-ewwel xerrej independenti bl-argument li l-prezzijiet li bihom ibiegħ lil xi xerrejja li għandhom kuntratti ta' kull tliet xhur kienu inqas mill-prezzijiet li jħallsu dawk ix-xerrejja li kienu qed jixtru fil-pront. Barra minn hekk, dan allega wkoll li dawn il-kuntratti ma jsirux max-xerrejja domestiċi u, għalhekk, għandu jsir aġġustament fil-prezz tal-prodott esportat biex ikun jista' jsir paragun ġust bejn il-prezz tal-prodott esportat u l-valur normali.

               (47)

               Il-Kummissjoni investigat jekk kienx xieraq l-aġġustament mitlub. L-investigazzjoni wriet li wħud mix-xerrejja fil-Komunità fil-fatt kellhom kuntratti ta' kull tliet xhur ma' l-importatur relatat. Peress li nstab li x-xerrejja domestiċi ma kellhomx dan it-tip ta' kuntratt, ġie investigat ukoll jekk il-valur normali u l-prezz tal-prodott esportat kinux paragunabbli. Ma setax jiġi stabbilit li l-prezzijiet għax-xerrejja fil-Komunità inkludewx l-iskont allegat. Barra minn hekk, l-iskont allegat ma deherx fuq il-fattura bħala skont, l-ebda nota ta' kreditu ma nħarġet fir-rigward ta' l-iskont u l-anqas ma' l-iskont allegat ma daħal fis-sistema tal-kontijiet tal-produttur jew ta' l-importatur relatat. Ta' min wieħed jinnota li skontijiet ta' kwantità jistgħu jiġu kkunsidrati biss għal aġġustament meta jingħataw għal differenzi fi kwantitajiet direttament marbuta mal-bejgħ ikkonċernat. F'dan il-każ, għaldaqstant, ma setax jiġi stabbilit li dawn l-iskontijiet ingħataw mill-kumpanija kkonċernata. Konsegwentement, u minħabba l-fatt li l-valur normali u l-prezz tal-prodott esportat instabu li kienu paragunabbli, ġiet miċħuda t-talba għall-aġġustament fir-rigward ta' l-iskont ta' kwantità.

               (48)

               It-tliet kumpaniji investigati, kollha għamlu talba għal drawback bis-saħħa ta' l-Artikolu 2(10)(b) tar-Regolament bażiku bl-argument li l-ispejjeż ta' l-importazzjoni allegatament nġarru mill-prodott simili meta kienu intiżi għall-pajjiż esportatur iżda dawn ingħataw lura jew ma tħallsux meta l-prodott ġie esportat lejn il-Komunità.

               (49)

               Din it-talba tqieset mingħajr bażi peress li t-tliet kumpaniji naqsu milli juru li l-ispejjeż ta' l-importazzjoni mogħtija lura lill-kumpaniji kienu riżultat ta' l-esportazzjoni tal-prodott ikkonċernat lejn il-Komunità.

               (50)

               Kumpanija waħda talbet aġġustament skond l-Artikolu 2(10)(f) tar-Regolament bażiku għad-differenzi fl-ispejjeż ta' l-ippakkjar direttament relatati bejn il-prodotti esportati u dawk mibjugħa fis-suq domestiku. F'dan ir-rigward, il-kumpanija naqset li turi kull differenza fl-ispejjeż li taffettwa l-paragunabbilità tal-prezz, bejn l-ippakkjar tal-prodott ikkonċernat u dak tal-prodott simili mibjugħ mill-esportaturi Koreani li kkooperaw fis-suq domestiku tagħhom. Għalhekk din it-talba ġiet miċħuda.

         3.4.   Marġni tad-Dumping

               (51)

               Skond l-Artikolu 2(11) tar-Regolament bażiku, għal kull kumpanija, il-valur normali aġġustat medju stabbilit għal kull tip ta' prodott tqabbel mal-prezz tal-prodott esportat medju aġġustat ta' kull tip ta' prodott korrispondenti.

               (52)

               Fuq din il-bażi, il-marġni tad-dumping, espress bħala persentaġġ tal-prezz tal-prodott importat CIF mal-fruntiera tal-Komunità, mingħajr dazju, huwa kif ġej:

                           Honeywell Sysko Co., Inc.

                           4,5  %

                           Hyosung Corporation

                           0  %

                           Kolon Industries Inc.

                           0  %.

               (53)

               Fir-rigward tal-prodotti impurtati li oriġinaw mill-Korea, ta' min wieħed jinnota li t-tliet produtturi esportaturi msemmija hawn fuq jirrappreżentaw l-prodotti esportati kollha li joriġinaw f'dan il-pajjiż meta mqabbla ma' l-informazzjoni ta' l-Eurostat. Biex ikun valutat jekk, fuq il-livell ta' pajjiż, il-marġni tad-dumping kienx taħt livell de minimis, ġiet stabbilit marġni ta' dumping medju aġġustat. Instab li dan il-marġni kien taħt livell de minimis minħabba l-kobor tal-volum ta' l-esportazzjoni ta' Hyosung u Kolon ipparagunat ma' dak ta' Honeywell. Fid-dawl tal-marġni ta' dumping de minimis fuq livell ta' pajjiż, ġie konkluż li l-investigazzjoni għandha tintemm mingħajr ma jkunu adottati miżuri ta' kontra d-dumping fil-konfront ta' prodotti importati li joriġinaw mir-Repubblika tal-Korea, skond l-Artikolu 9(3) tar-Regolament bażiku.

         4.   Tajwan
   4.1.   Valur normali

               (54)

               Għall-maġġoranza l-kbira tat-tipi tal-prodotti esportati lejn il-Komunità miż-żewġ kumpaniji Tajwaniżi investigati, il-volum tal-bejgħ domestiku nstab li kien fi kwantitajiet rappreżentattivi u fiċ-ċirkostanzi normali tal-kummerċ. Il-valur normali għal dawn it-tipi ta' prodotti kien ibbażat fuq il-prezzijiet attwali li tħallsu jew li jitħallsu minn xerrejja independenti fis-suq domestiku tat-Tajwan, matul il-perjodu ta' l-investigazzjoni, kif spjegat fl-Artikolu 2(1) tar-Regolament bażiku.

               (55)

               Għall-volumi ta' bejgħ ta' dawk it-tipi ta' prodotti li ma jkunux immanifatturati fiċ-ċirkostanzi normali tal-kummerċ, kif ukoll dawk it-tipi ta' prodotti li ma nbigħux f'kwantitajiet rappreżentattivi fis-suq domestiku, il-valur normali kellu jiġi kostruwit. Iż-żewġ kumpaniji investigati esportaw kwantitajiet limitati ta' uħud minn dawn it-tipi ta' prodotti lejn il-Komunità. Il-valur normali ġie kostruwit fuq il-bażi tal-preambolu (22) hawn fuq.

         4.2.   Prezz ta esportazzjoni

               (56)

               Il-bejgħ kollu tal-prodott ikkonċernat li sar miż-żewġ produtturi esportaturi fis-suq tal-Komunità sar direttament lil xerrejja independenti fil-Komunità. Konsegwentement, il-prezz tal-prodott esportat ġie stabbilit skond l-Artikolu 2(8) tar-Regolament bażiku, fuq il-bażi tal-prezzijiet ta' prodotti esportati li tħallsu attwalment jew li jitħallsu.

         4.3.   Paragun

               (57)

               Biex ikun garantit paragun ġust, ġew ikkunsidrati, skond l-Artikolu 2(10) tar-Regolament bażiku, id-differenzi tal-fatturi li jaffettwaw il-paragunabbiltà tal-prezzijiet. Fil-każ taż-żewġ produtturi esportaturi li ġew investigati, saru aġġustamenti għad-differenzi fl-ispejjeż tat-trasport, it-trasport fuq il-baħar, il-ġarr u l-assigurazzjoni, il-handling, il-ħatt u l-ispejjeż relatati, l-ispejjeż ta' importazzjoni u t-taxxi indiretti, l-ispejjeż ta' kreditu, l-ispejjeż ta' wara l-bejgħ, il-kummissjonijiet, l-iskontijiet u t-tnaqqis, kull fejn dawn kienu applikabbli u ġustifikati.

         4.4.   Marġni tad-dumping

               (58)

               Skond l-Artikolu 2(11) tar-Regolament bażiku, għal kull kumpanija, il-valur normali aġġustat medju stabbilit għal kull tip ta' prodott tqabbel mal-prezz tal-prodott esportat medju aġġustat tat-tip ta' prodott li jikkorrespondi.

               (59)

               Fuq din il-bażi, il-marġni tad-dumping, espressi bħala persentaġġ tal-prezz tal-prodott importat CIF mal-fruntiera tal-Komunità, mingħajr dazju, huma kif ġejjin:

                           Far Eastern Textiles Corporation

                           5,5  %

                           Shinkong Corporation

                           0  %.

               (60)

               Peress li l-livell ta' kooperazzjoni kien għoli (aktar minn 80 % tal-volum ta' esportazzjoni tal-prodott ikkonċernat mit-Tajwan lejn il-Komunità), il-marġni residwu tad-dumping tpoġġa fuq l-istess livell ta' dak stabbilit għall-produttur esportatur li kkoopera, Far Eastern Textiles Corporation, jiġifieri 5,5 %.

         D.   DANNU
   1.   Definizzjoni ta' l-Industrija Komunitarja

               (61)

               Ġewwa l-Komunità, hemm sitt produtturi li jimmanifatturaw il-prodott simili, jiġifieri ż-żewġ kumpaniji li għan-nom tagħhom sar l-ilment (Acordis and KoSa) u żewġ produtturi oħra. Kif inhu indikat fil-preambolu (3) hawn fuq, KoSa irtirat l-appoġġ tagħha għall-ilment fit-8 ta' Marzu 2004.

               (62)

               Wieħed mill-erba' produtturi l-oħra tal-Komunità, il-kumpanija Spanjola Brilén, ippreżentat ruħha wara l-bidu tal-proċediment biex tappoġġa l-ilment u kkooperat bis-sħiħ matul il-proċediment.

               (63)

               Produttur ieħor tal-Komunità, Honeywell, li għandu faċilitajiet ta' produzzjoni, fost oħrajn, fi Franza, issottometta tweġiba għall-kwestjonarju. Wara li ssottometta t-tweġiba għall-kwestjonarju, Honeywell iddeċieda li jopponi l-proċediment.

               (64)

               Iż-żewġ produtturi tal-Komunità li jappoġġaw l-investigazzjoni, Acordis u Brilén, flimkien kienu jirrappreżentaw madwar 40 % tal-produzzjoni tal-Komunità tal-prodott ikkonċernat matul il-perjodu ta' l-investigazzjoni. Dawn jitqiesu li jikkostitwixxu l-industrija tal-Komunità skond it-tifsira mogħtija fl-Artikolu 4(1) u l-Artikolu 5(4) tar-Regolament bażiku u minn hawn 'il quddiem msejħa l-industrija tal-Komunità

               (65)

               Peress li hemm żewġ produtturi biss li jikkostitwixxu l-industrija tal-Komunità, d-data dwar l-industrija tal-Komunità kellhom ikunu indiċjati biex tinżamm il-kunfidenzjalità bis-saħħa ta' l-Artikolu 19 tar-Regolament bażiku.

         2.   Konsum tal-Komunità

               (66)

               Il-konsum tal-Komunità ġie stabbilit fuq il-bażi tal-produzzjoni tal-produtturi kollha tal-prodott simili fil-Komunità, hekk kif ġie stmat mill-kwerelant, flimkien mal-prodotti importati mill-pajjiżi kollha skond kif rrapporta l-Eurostat, bit-tnaqqis tal-prodotti esportati lejn il-pajjiżi kollha skond kif rrapporta l-Eurostat.

               (67)

               Instab li l-konsum tal-Komunità baqa' sostanzjalment stabbli matul il-perjodu kkonċernat hekk kif żdied biss b'rata ta' 1 %. Id-data dettaljati huma kif ġej:

                           Konsum

                           2000

                           2001

                           2002

                           2003 (PI)

                           Tunnellati

                           206 000

                           206 900

                           207 900

                           207 400

                              Indiċi

                              100

                              100

                              101

                              101

         3.   Il-volum tal-prodotti importati dumped u s-sehem tas-suq

               (68)

               Peress li kien hemm produttur esportatur wieħed biss mit-Tajwan tal-prodott ikkonċernat li rriżulta li kien responsabbli għad-dumping matul il-PI, d-data dwar l-importazzjoni tal-prodott ikkonċernat fil-Komunità minn dak il-produttur esportatur kellhom ikunu indiċjati biex tinżamm il-kunfidenzjalità bis-saħħa ta' l-Artikolu 19 tar-Regolament bażiku.

               (69)

               Informazzjoni dwar volumi ta' prodotti importati dumped bejn 2000 u l-PI hi bbażata fuq dik provduta mill-produttur esportatur li kien responsabbli għad-dumping matul il-PI. Il-prodotti importati dumped li oriġinaw mit-Tajwan naqsu b'16 % bejn l-2000 u l-2001, iżda żdiedu b'mod sinjifikattiv fl-2002 u matul il-PI għal żieda totali ta' 112 % matul il-perjodu kkonċernat. Is-sehem tas-suq tal-prodotti importati dumped li oriġinaw mit-Tajwan mexa bl-istess pass. Ta' min wieħed jinnota li dan is-sehem tas-suq kien limitat matul il-perjodu kkonċernat u kien dejjem taħt l-4 %.

                           Importazzjoni

                           2000

                           2001

                           2002

                           2003 (PI)

                           Volumi (tunnellati)

                           Ma jistax jiġi żvelat (ara l-preambolu 68 fuq)

                              Indiċi

                              100

                              84

                              136

                              212

                           Sehem tas-suq

                           Ma jistax jiġi żvelat (ara l-preambolu 68 fuq)

                              Indiċi

                              100

                              84

                              135

                              211

         4.   Prezzijiet ta' l-importazzjonijiet ikkonċernati

               (70)

               Informazzjoni dwar il-prezzijiet ta' prodotti importati dumped bejn l-2000 u l-PI hi bbażata fuq dik provduta mill-produttur esportatur li qed jikkoopera u li nstab li kien qed jipprattika d-dumping matul il-PI.

         (a)   Evoluzzjoni tal-prezzijiet

               (71)

               Skond data miġburin matul l-investigazzjoni, prezzijiet ta' prodotti importati mit-Tajwan niżlu kontinwament b'total ta' 29 % matul il-perjodu kkonċernat.

                           Prezzijiet ta' prodotti importati

                           2000

                           2001

                           2002

                           2003 (PI)

                           EUR/tunnellata

                           Ma jistax jiġi żvelat (ara l-preambolu 68 fuq)

                              Indiċi

                              100

                              99

                              80

                              71

         (b)   Tnaqqis sostanzjali fil-prezzijiet

               (72)

               Paragun għal mudelli paragunabbli tal-prodott ikkonċernat sar bejn il-prezzijiet medji ta' bejgħ tal-produtturi esportaturi u dawk ta' l-industrija tal-Komunità. Għal dan il-għan, il-prezzijiet ta' l-industrija tal-Komunità mill-fabbrika lil xerrejja mhux relatati, wara li tnaqqsu r-rebates u t-taxxi kollha ġew imqabbla mal-prezzijiet CIF mal-fruntiera tal-Komunità tal-produttur esportatur Tajwaniż li instab li kien qed jipprattika d-dumping, b'aġġustament għall-ispejjeż ta' wara l-importazzjoni. Il-paragun wera li matul il-PI l-prodott ikkonċernat li joriġina mit-Tajwan li nbiegħ fil-Komunità kellu prezzijiet inqas sew minn dawk ta' l-industrija tal-Komunità b'madwar 25-30 %.

         5.   Is-Sitwazzjoni ta' l-industrija tal-Komunità

               (73)

               Skond l-Artikolu 3(5) tar-Regolament bażiku, il-Kummissjoni eżaminat il-fatturi u l-indiċijiet ekonomiċi rilevanti kollha li kellhom effett fuq l-istat ta' l-industrija tal-Komunità.

         (a)   Produzzjoni, kapaċità ta' produzzjoni u utilizzazzjoni ta' kapaċità

               (74)

               Wara perjodu ta' produzzjoni relattivament stabbli bejn l-2000 u l-2002, il-produzzjoni tal-prodott ikkonċernat fl-industrija tal-Komunità żdiedet b'4 % fil-PI. Il-kapaċità tal-produzzjoni żdiedet matul il-perjodu kkonċernat bi 8 %.

               (75)

               L-utilizzazzjoni ta' kapaċità naqset inizjalment b'7 % bejn l-2000 u l-2001, iżda wara żdiedet b'3 % sa l-2003 għal tnaqqis totali ta' 4 % matul il-perjodu kkonċernat.

                           Produzzjoni

                           2000

                           2001

                           2002

                           2003 (PI)

                           Produzzjoni

                           Ma tistax tiġi żvelata (ara l-preambolu 65 fuq)

                              Indiċi

                              100

                              99

                              100

                              104

                           Kapaċità ta' produzzjoni

                           Ma tistax tiġi żvelata (ara l-preambolu 65 fuq)

                              Indiċi

                              100

                              106

                              107

                              108

                           Utilizzazzjoni ta' kapaċità

                           Ma tistax tiġi żvelata (ara l-preambolu 65 fuq)

                              Indiċi

                              100

                              93

                              94

                              96

         (b)   Ħażniet

               (76)

               Ħażniet tal-prodott ikkonċernat setgħu jiġu analizzati biss għall-perjodu bejn l-2001 u l-2003, peress li l-industrija tal-Komunità ma setgħetx tipprovdi informazzjoni konsistenti għall-perjodu preċedenti. Dan kien minħabba li wieħed mill-produtturi tal-Komunità beda bl-operazzjonijiet tiegħu fl-2001, u għalhekk ma kellux ħażniet qabel dik is-sena, filwaqt li l-produttur l-ieħor tal-Komunità ma setax jipprovdi informazzjoni konsistenti minħabba raġunijiet ta' riorganizzazzjoni interna.

               (77)

               Il-ħażniet naqsu b'14 % bejn 2001 u 2003, u baqgħu relattivament stabbli matul il-PI, għal tnaqqis totali ta' 12 % bejn 2001 u l-PI.

                           Ħażniet

                           2000

                           2001

                           2002

                           2003 (PI)

                           Tunnellati

                           Ma tistax tiġi żvelata (ara l-preambolu 65 fuq)

                              Indiċi

                              mhux applikabbli

                              100

                              86

                              88

         (ċ)   Volumi tal-bejgħ u s-sehem tas-suq

               (78)

               Il-bejgħ fis-suq tal-Komunità tal-prodott ikkonċernat manifatturat mill-industrija tal-Komunità naqas b'2 % minn 2000 sa 2002 iżda dan żdied matul il-PI b'5 % għal żieda totali ta' 3 % matul il-perjodu kkonċernat. Fl-istess ħin is-sehem tas-suq naqas b'3 % bejn l-2000 u l-2002, iżda wara żdied b'5 % matul il-PI għal żieda totali ta' 2 % matul il-perjodu kkonċernat. L-industrija tal-Komunità kellha sehem tas-suq bejn 20 % u 30 % matul il-perjodu kkonċernat.

                           Bejgħ

                           2000

                           2001

                           2002

                           2003 (PI)

                           Bejgħ ta' l-industrija tal-Komunità (tunnellati)

                           Ma jistax jiġi żvelat (ara l-preambolu 65 fuq)

                              Indiċi

                              100

                              100

                              98

                              103

                           Sehem tas-suq ta' l-industrija tal-Komunità

                           Ma jistax jiġi żvelat (ara l-preambolu 65 fuq)

                              Indiċi

                              100

                              99

                              97

                              102

         (d)   Prezzijiet tal-bejgħ

               (79)

               Il-prezzijiet medji ta' prodotti mibjugħa aġġustati tat-tipi kollha tal-prodott simili li nbiegħu mill-industrija tal-Komunità żdiedu b'4 % bejn l-2000 u l-2001. Wara l-prezzijiet niżlu b'12 % fl-2002 u baqgħu jinżlu b'5 % matul il-PI, għal tnaqqis totali ta' 13 % matul il-perjodu kkonċernat.

                           Prezz tal-prodott mibjugħ

                           2000

                           2001

                           2002

                           2003 (PI)

                           Prezz tal-prodott mibjugħ (EUR/tunnellata)

                           Ma jistax jiġi żvelat (ara l-preambolu 65 fuq)

                              Indiċi

                              100

                              104

                              92

                              87

               (80)

               L-ispiża tal-produzzjoni ġiet ikkalkolata fuq il-bażi tal-medja aġġustata tat-tipi kollha tal-prodott simili manifatturati mill-industrija tal-Komunità fis-sena rispettiva.

               (81)

               L-ispiża tal-produzzjoni żdiedet bejn l-2000 u l-2001, iżda naqset fl-2002 qabel ma baqgħet relattivament stabbli matul il-PI. Ma rriżultatx mit-tnaqqis fil-prezzijiet tal-bejgħ fuq l-istess livell ta' l-2002 u l-PI.

                           Spejjeż

                           2000

                           2001

                           2002

                           2003 (PI)

                           Spiża tal-produzzjoni (EUR/tunnellata)

                           Ma tistax tiġi żvelata (ara l-preambolu 65 fuq)

                              Indiċi

                              100

                              108

                              101

                              102

         (e)   Profitt

               (82)

               Il-profitt ġenerali ta' l-industrija tal-Komunità fejn jidħol il-prodott ikkonċernat inizjalment kien ta' bejn l-10 % u l-15 % fl-2000. Il-profitt wara iddeterjora sakemm irreġistra ċifra negattiva matul il-PI. Dan il-profitt jirreferi għat-tipi kollha tal-prodott ikkonċernat li mmanifatturat u biegħet l-industrija tal-Komunità fil-Komunità. Il-profitt ta' Brilén ma ġietx ikkunsidrata fl-ewwel sena tagħha ta' negozju (2001) peress li dan kien jgħawweġ il-fatti minħabba rata sostanzjali ta' profitt negattiv matul il-perjodu tal-bidu tal-produzzjoni tal-prodott simili.

                           Profitt

                           2000

                           2001

                           2002

                           2003 (PI)

                           Profitt (Bejgħ KE)

                           Ma jistax jiġi żvelat (ara l-preambolu 65 fuq)

                              Indiċi

                              100

                              92

                              28

                              -22

               (83)

               Ta' min jinnota li waħda mill-kumpaniji allegat li l-profitt tagħha kien ikun ħafna inqas li kieku kellhom ikunu kkunsidrati l-ispejjeż li rriżultaw min-nuqqas ta' utilizzazzjoni tal-faċilitajiet ta' produzzjoni tagħhom. Madanakollu, dawn l-ispejjeż addizzjonali ma setgħux jiġu kkunsidrati minħabba li ma ġew issostanzjati biżżejjed u għalhekk ma setgħux ikunu verifikati.

         (f)   Investimenti u r-rendiment fuq l-investimenti

               (84)

               L-investiment fin-negozju tal-prodott ikkonċernat naqas sostanzjalment matul il-perjodu kkonċernat. Ta' min wieħed jinnota li l-livell ta' investiment fl-2000 kien partikolarment għoli minħabba l-ispejjeż tal-bini ta' fabbrika ġdida ta' wieħed mill-produtturi tal-Komunità li jirrappreżenta madwar 50 % tat-total ta' l-investimenti f'dik is-sena. L-informazzjoni dettaljata tidher hawn taħt:

                           Investimenti

                           2000

                           2001

                           2002

                           2003 (PI)

                           Investimenti (EUR '000)

                           Ma jistgħux jiġu żvelati (ara l-preambolu 65 fuq)

                              Indiċi

                              100

                              77

                              34

                              51

                           Ritorn fuq l-investiment

                           Ma jistax jiġi żvelat (ara l-preambolu 65 fuq)

                              Indiċi

                              100

                              94

                              20

                              -18

               (85)

               Ir-rendiment fuq l-investiment naqas kontinwament matul il-perjodu kkonċernat, u sar negattiv matul il-PI. Dan it-tnaqqis jirrefletti d-deterjorazzjoni ġenerali tal-profitt matul il-perjodu kkonċernat.

         (g)   Dħul u ħruġ ta' flus u kapaċità għall-ġbir tal-kapital

               (86)

               Id-dħul u ħruġ ta' flus ta' l-industrija tal-Komunità kien relattivament stabbli fl-2000 u l-2001, iżda dan iddeterjora fl-2002 u l-PI, kemm f'termini assoluti kif ukoll bħala persentaġġ tat-turnover. Dan l-iżvilupp jirrifletti l-iżvilupp tal-profitt ġenerali matul il-perjodu kkonċernat.

                           Dħul u ħruġ ta' flus

                           2000

                           2001

                           2002

                           2003 (PI)

                           Dħul u ħruġ ta' flus(EUR '000)

                           Ma jistax jiġi żvelat (ara l-preambolu 65 fuq)

                              Indiċi

                              100

                              101

                              48

                              -3

                           Dħul u ħruġ ta' flus bħala persentaġġ tat-turnover

                           Ma jistax jiġi żvelat (ara l-preambolu 65 fuq)

                              Indiċi

                              100

                              91

                              53

                              -4

               (87)

               Iż-żewġ produtturi tal-Komunità jiġbru l-kapital internament mill-grupp tal-kumpanija. S'issa investimenti u spejjeż ta' riċerka u żvilupp ma ġewx affettwati b'mod sostanzjali minħabba l-profitt negattiv.

         (h)   Impjiegi, produttività u salarji

               (88)

               L-impjiegi naqsu b'10 % matul il-perjodu kkonċernat. Peress li l-produzzjoni żdiedet matul dan il-perjodu, in-nuqqas fl-impjiegi jfisser li l-produttività, imkejla għal kull impjegat, żdiedet b'mod sostanzjali b'16 % matul il-perjodu kkonċernat. Iż-żieda fl-ispejjeż tal-pagi għal kull impjegat kienet riżultat ta' negozjati industrijali u kienet inqas mir-rata medja ta' l-inflazzjoni fil-Komunità li laħqet 6.4 % matul il-perjodu kkonċernat.

                           Impjiegi

                           2000

                           2001

                           2002

                           2003 (PI)

                           Numru ta' impjegati

                           Ma jistax jiġi żvelat (ara l-preambolu 65 fuq)

                              Indiċi

                              100

                              101

                              98

                              90

                           Spejjeż tax-xogħol għal kull impjegat (EUR)

                           Ma jistgħux jiġu żvelati (ara l-preambolu 65 fuq)

                              Indiċi

                              100

                              100

                              105

                              104

                           Produzzjoni għal kull impjegat (tunnellati/sena)

                           Ma tistax tiġi żvelata (ara l-preambolu 65 fuq)

                              Indiċi

                              100

                              98

                              102

                              116

         (i)   Livell ta' dumping

               (89)

               Fir-rigward ta' l-impatt fuq l-industrija tal-Komunità tal-livell tal-marġni attwali tad-dumping, meta jiġu kkunsidrati l-prezzijiet tal-prodotti importati mit-Tajwan, dan l-impatt ma jistax jitqies negliġibbli ukoll jekk il-volumi ta' l-importazzjoni kienu limitati.

         (j)   Irkupru minn dumping passat jew għoti ta' sussidji

               (90)

               Fl-assenza ta' kull informazzjoni dwar l-eżistenza ta' dumping jew għoti ta' sussidji qabel ma ġiet valutata s-sitwazzjoni fil-proċediment preżenti, dan il-punt jitqies irrelevanti.

         6.   Konklużjoni dwar id-dannu

               (91)

               Bejn l-2000 u l-PI, il-volum tal-prodotti importati kkonċernati dumped li ġew mit-Tajwan żdied b'mod sostanzjali, b'rata ta' 112 %. Madanakollu, peress li l-volum tal-prodotti importati mit-Tajwan hu relattivament baxx f'termini assoluti, il-proporzjon tagħhom fis-suq tal-Komunità żdied b'inqas minn 2 %. Il-prezzijiet medji tal-prodotti importati dumped mit-Tajwan kienu inqas b'mod konsistenti minn dawk ta' l-industrija tal-Komunità matul il-perjodu kkonċernat. Barra minn hekk, matul il-PI, il-prezzijiet tal-prodotti importati mit-Tajwan kienu inqas minn dawk ta' l-industrija tal-Komunità. Fuq bażi ta' prezz medju aġġustat, matul il-PI każijiet ta' prezzijiet orħos laħqu viċin 30 %.

               (92)

               Xi indikaturi rreġistraw żviluppi pożittivi: matul il-perjodu kkonċernat il-produzzjoni żdiedet b'4 % u l-kapaċità tal-produzzjoni żdiedet b'8 %, filwaqt li l-ħażniet naqsu b'12 %. Il-bejgħ fil-Komunità żdied b'3 %, bis-sehem tas-suq jiżdied b'2 %. Ir-rata tal-produzzjoni għal kull impjegat żdied b'16 % filwaqt li l-ispejjeż tax-xogħol għal kull impjegat żdiedu biss b'rata ta' 4 % (inqas mir-rata medja ta' inflazzjoni ta' l-UE ta' 6.4 % matul il-perjodu kkonċernat).

               (93)

               Indikaturi oħra jirreġistraw deterjorazzjoni fis-sitwazzjoni tal-industrija fil-Komunità matul il-perjodu kkonċernat. Matul dan il-perjodu, il-prezz tal-bejgħ ta' unità waħda ta' bejgħ niżel b'13 % filwaqt li l-ispiża tal-produzzjoni ta' unità waħda żdied b'2 %, bir-riżultat li kien reġistrat profitt negattiv. Ir-rendiment fuq l-investimenti u d-dħul u ħruġ ta' flus minn attivitajiet operattivi kellhom l-istess xejra negattiva. L-impjiegi naqsu b'10 % u l-investiment naqas b'49 % (l-iktar minħabba l-bini ta' fabbrika ġdida fl-2000 li kienet responsabbli għal madwar 50 % ta' l-investiment totali f'dik is-sena).

               (94)

               Fid-dawl ta' dan, ġie konkluż li l-industrija tal-Komunità sofriet dannu materjali skond it-tifsira ta' l-Artikoli 3(1) u 3(5) tar-Regolament bażiku.

         E.   KAWŻALITÀ
   1.   Daħla

               (95)

               Skond l-Artikoli 3(6) u 3(7) tar-Regolament bażiku, il-Kummissjoni eżaminat jekk il-prodotti importati dumped mit-Tajwan ikkaġunawx dannu lill-industrija tal-Komunità sal-punt li jista' jkun klassifikat bħala materjali. Fatturi oħra magħrufa minbarra prodotti importati dumped, li setgħu fl-istess żmien jikkaġunaw dannu lill-industrija tal-Komunità, ġew eżaminati wkoll biex jiġi żgurat li dannu possibbli kaġunat minn dawn il-fatturi l-oħra ma jkunx attribwit lill-prodotti importati dumped.

         2.   Effetti tal-prodotti importati dumped

               (96)

               Matul il-perjodu kkonċernat, il-volum tal-prodotti importati dumped żdied b'112 % u l-prezz tal-prodotti importati dumped mit-Tajwan niżel b'29 %. Il-prezzijiet ta' l-industrija tal-Komunità niżlu b'13 % matul l-istess perjodu, fi żmien meta l-ispejjeż tal-produzzjoni żdiedu b'2 % bir-riżultat li ġie reġistrat tnaqqis fil-profitt (madwar 10-15 punti ta' persentaġġ matul il-perjodu kkonċernat). Fil-fatt, l-industrija tal-Komunità kienet għaddejja b'telf matul il-PI. F'dawn iċ-ċirkostanzi, instab li l-prodotti importati dumped għamlu ċerta pressjoni fuq il-prezzijiet ta' l-industrija tal-Komunità u kellhom xi impatt negattiv fuq is-sitwazzjoni ta' l-industrija tal-Komunità.

               (97)

               Madanakollu, fil-valutazzjoni tal-prodotti importati dumped, għandu jiġi wkoll ikkunsidrat li l-volumi tal-prodotti importati dumped kienu dejjem taħt l-4 % u li s-sehem tas-suq tagħhom żdied matul il-perjodu kkonċernat b'inqas minn żewġ punti ta' persentaġġ, biex baqgħu dejjem taħt l-4 %. Fid-dawl ta' dawn l-elementi, hu diffiċli li jiġi stabbilit b'ċertezza l-impatt tal-prodotti importati dumped fuq is-sitwazzjoni negattiva ta' l-industrija tal-Komunità.

         3.   Effetti ta' fatturi oħra
   Prodotti importati li oriġinaw minn pajjiżi oħra

               (98)

               Prodotti importati minn terzi pajjiżi niżlu minn 60 075 tunnellata fl-2000 għal 51 813 tunnellata fil-PI, għal tnaqqis totali ta' 14 %. Prezzijiet medji niżlu minn EUR 2.39 fl-2000 għal 2.17 matul il-PI, għal tnaqqis totali ta' 9 %. Prezzijiet varjaw b'mod sinjifikattiv bejn id-diversi pajjiżi esportaturi. Volumi ta' prodotti importati minn terzi pajjiżi oriġinaw l-iktar mill-Belarus, il-Ġappun, il-Korea, l-Afrika ta' Isfel, l-Isvizzera u l-Istati Uniti, li flimkien kienu responsabbli għal 25 % tal-konsum tal-Komunità. Għalkemm hemm prodotti importati minn għadd kbir ta' terzi pajjiżi oħra, individwalment dawn huma responsabbli għal inqas minn 1 % tal-konsum tal-Komunità matul il-perjodu kkonċernat.

                           2000

                           2001

                           2002

                           2003 (PI)

                           Tipi kollha

                           Tunnellati

                           Sehem tas-suq

                           Prezz
                           EUR/kg

                           Tunnellati

                           Sehem tas-suq

                           Prezz
                           EUR/kg

                           Tunnellati

                           Sehem tas-suq

                           Prezz
                           EUR/kg

                           Tunnellati

                           Sehem tas-suq

                           Prezz
                           EUR/kg

                           Il-Belarus

                           3 459

                           1,7 %

                           2,24

                           3 920

                           1,9 %

                           2,34

                           3 842

                           1,8  %

                           2,05

                           4 683

                           2,3  %

                           1,83

                              B'indiċi

                              100

                              100

                              100

                              113

                              113

                              104

                              111

                              110

                              92

                              135

                              134

                           82

                           Il-Ġappun

                           2 384

                           1,2 %

                           2,61

                           2 224

                           1,1 %

                           2,77

                           5 960

                           2,9  %

                           2,28

                           5 079

                           2,4 %

                           2,15

                              B'indiċi

                              100

                              100

                              100

                              93

                              93

                              106

                              250

                              248

                              87

                              213

                              212

                              82

                           Il-Korea

                           19 962

                           9,7  %

                           2,07

                           24 381

                           11,8  %

                           2,05

                           23 021

                           11,1  %

                           1,61

                           17 264

                           8,3 %

                           1,66

                              B'indiċi

                              100

                              100

                              100

                              122

                              122

                              99

                              115

                              114

                              78

                              86

                              86

                              80

                           L-Afrika ta' Isfel

                           3 533

                           1,7  %

                           2,80

                           3 236

                           1,6  %

                           3,14

                           3 071

                           1,5  %

                           2,48

                           3 318

                           1,6 %

                           2,45

                              B'indiċi

                              100

                              100

                              100

                              91

                              91

                              112

                              86

                              86

                              89

                              93

                              93

                              88

                           L-Isvizzera

                           10 751

                           5,2  %

                           3,13

                           9 804

                           4,7  %

                           3,40

                           11 472

                           5,5  %

                           2,65

                           7 728

                           3,7  %

                           3,16

                              B'indiċi

                              100

                              100

                              100

                              91

                              91

                              108

                              107

                              106

                              84

                              72

                              71

                              101

                           L-Istati Uniti

                              6 496

                           3,2  %

                           2,50

                           3 915

                           1,9  %

                           3,28

                           2 515

                           1,2  %

                           2,90

                              3 156

                           1,5  %

                           2,20

                              B'indiċi

                              100

                              100

                              100

                              60

                              60

                              131

                              39

                              38

                              116

                              49

                              48

                              88

                           Pajjiżi oħra

                           13 466

                           6,5  %

                           2,12

                           9 172

                           4,4  %

                           2,34

                           9 632

                           4,6  %

                           2,32

                           10 581

                           5,1  %

                           2,35

                              B'indiċi

                              100

                              100

                              100

                              68

                              68

                              110

                              72

                              71

                              110

                              79

                              78

                              111

                           TOTAL

                           60 075

                           29,2  %

                           2,39

                           56 654

                           27,4  %

                           2,52

                           59 515

                           28,6  %

                           2,12

                           51 813

                           25,0  %

                           2,17

                              B'indiċi

                              100

                              100

                              100

                              94

                              94

                              106

                              99

                              98

                           89

                              86

                              86

                              91

         (a)   Prodotti importati li ma kellhomx impatt negattiv fuq is-sitwazzjoni ta' l-industrija tal-Komunità

               (99)

               Il-prodotti importati li oriġinaw mill-Afrika ta' Isfel naqsu b'7 % matul il-perjodu kkonċernat. Matul il-PI dawn kellhom biss sehem tas-suq de minimis ta' 1.6 % u, skond id-data ta' l-Eurostat, u lanqas matul il-PI ma kienu qed iraħħsu żżejjed il-prezzijiet ta' l-industrija tal-Komunità.

               (100)

               Il-prodotti importati li oriġinaw mill-Isvizzera naqsu b'28 % matul il-perjodu kkonċernat, u skond id-data ta' l-Eurostat, il-prezzijiet tagħhom ma kinux inqas b'mod sostanzjali mill-prezzijiet ta' l-industrija tal-Komunità. Barra minn hekk, matul il-PI, dawn irrappreżentaw sehem tas-suq moderat ta' 3.7 %.

               (101)

               Il-prodotti importati li oriġinaw mill-Istati Uniti naqsu b'51 % matul il-perjodu kkonċernat u, skond id-data ta' l-Eurostat, il-prezzijiet tagħhom kienu inqas mill-prezzijiet ta' l-industrija tal-Komunità matul il-PI b'inqas minn 5 %. Barra minn hekk dawn kellhom biss sehem tas-suq de minimis ta' 1.5 % matul il-PI.

               (102)

               Il-konklużjonijiet li jidhru hawn fuq huma bbażati fuq l-informazzjoni disponibbli, jiġifieri l-istatistika ta' l-Eurostat, li ma tipprovdix informazzjoni dettaljata dwar id-differenzi tat-tipi tal-prodott. Madanakollu, ġie konkluż li, minħabba s-sehem tas-suq de minimis jew moderat li kellhom il-prodotti u n-nuqqas ta' każijiet fejn kien hemm prezzijiet inqas b'mod sostanzjali, jew livell baxx ta' dan, il-volumi importati mill-Afrika ta' Isfel, l-Isvizzera u l-Istati Uniti ma kellhomx impatt negattiv fuq is-sitwazzjoni ta' l-industrija tal-Komunità.

         (b)   Prodotti importati li kellhom impatt negattiv fuq is-sitwazzjoni ta' l-industrija tal-Komunità

               (103)

               Il-volum tal-prodotti importati mill-Ġappun żdied b'113 % matul il-perjodu kkonċernat, iżda inizjalment il-livell kien baxx. Dan irrappreżenta sehem fis-suq ta' 2.4 % matul il-PI u, skond id-data ta' l-Eurostat, il-prezzijiet kienu inqas minn dawk ta' l-industrija tal-Komunità matul il-PI b'rata ta' inqas minn 8 %.

               (104)

               Il-volum tal-prodotti importati mill-Belarus żdied b'35 % matul il-perjodu kkonċernat, iżda inizjalment il-livell kien baxx. Dan irrappreżenta sehem fis-suq ta' 2.3 % matul il-PI, iżda l-prezzijiet kienu inqas sew minn dawk ta' l-industrija tal-Komunità matul il-PI b'rata ta' madwar 30 %. Il-volum tal-prodotti importati mill-Belarus kien is-suġġett ta' investigazzjoni u l-konklużjoni msemmija dwar id-differenzi fil-prezz irriżultat minn paragun iddettaljat tal-prodotti.

               (105)

               Il-volum tal-prodotti importati mill-Korea żdied inizjalment b'22 % bejn l-2000 u l-2001, iżda naqas b'36 % għal tnaqqis totali ta' 14 %. Dan irrappreżenta sehem fis-suq ta' 8.3 % matul il-PI, u l-prezzijiet kienu inqas minn dawk ta' l-industrija tal-Komunità matul il-PI b'rata ta' madwar 5 %-15 %. Il-volum tal-prodotti importati mill-Korea kien is-suġġett ta' investigazzjoni u l-konklużjoni msemmija dwar id-differenzi fil-prezz irriżultat minn paragun iddettaljat tal-prodotti.

               (106)

               Ta' min wieħed jinnota li l-prodotti importati dumped mit-Tajwan jirrappreżentaw biss inqas minn 4 % tas-suq tal-Komunità, filwaqt li s-sehem konġunt tas-suq tal-prodotti importati mill-Korea, il-Ġappun u l-Belarus u dawk importati mit-Tajwan li m'humiex dumped kien ta' madwar 13-14 %, jiġifieri madwar erba' darbiet is-sehem tal-prodotti importati dumped mit-Tajwan. Il-prodotti importati mis-sorsi msemmija kellhom prezzijiet inqas sew minn dawk ta' l-industrija tal-Komunità. Sar paragun tat-tipi tal-prodotti bejn, dawk importati mill-Belarus, il-Korea u dawk mhux dumped mit-Tajwan, minn naħa, u l-volum ta' prodotti mibjugħa mill-industrija tal-Komunità min-naħa l-oħra. Dan il-paragun wera li proporzjon akbar mill-prodotti importati mill-Belarus, il-Korea u dawk mhux dumped mit-Tajwan jikkompetu direttament mal-prodotti tal-Komunità b'valur ogħla mill-prodotti importati dumped mit-Tajwan. Għalhekk, il-prodotti importati mill-Belarus, il-Korea u dawk dumped mit-Tajwan kellhom impatt ovvju fuq l-industrija tal-Komunità. Fuq din il-bażi, ġie konkluż li l-effett fuq il-volum u l-prezz tal-prodotti importati mill-Korea, il-Ġappun u l-Belarus u dawk mhux dumped mit-Tajwan huma b'mod li m'għadux possibbli li tiġi stabbilita rabta kawżali bejn il-prodotti importati dumped mit-Tajwan u d-dannu materjali li sofriet l-industrija tal-Komunità. Fil-fatt, fiċ-ċirkostanzi preżenti, il-prodotti importati dumped mit-Tajwan ma setax kellhom ħlief sehem periferiku.

         4.   Konklużjoni dwar il-Kawżalità

               (107)

               L-analiżi li tidher hawn fuq tiddistingwi u tissepara l-effetti tal-fatturi kollha magħrufa dwar is-sitwazzjoni ta' l-industrija tal-Komunità mill-effetti ta' dannu tal-prodotti importati dumped. Id-dannu li sofriet l-industrija tal-Komunità kien il-biċċa l-kbira kaġunat mill-inżul fil-prezzijiet li rriżulta mill-prezzijiet tal-prodotti importati minn terzi pajjiżi li kienu inqas sostanzjalment minn dawk ta' l-industrija tal-Komunità. Peress li i) is-sehem tas-suq limitat tal-prodotti importati mit-Tajwan li kienu dumped (inqas minn 4 %) u s-sehem tas-suq ħafna aktar importanti tal-prodotti importati minn pajjiżi oħra minbarra t-Tajwan, flimkien mal-prodotti importati mhux dumped mit-Tajwan (madwar 13-14 %), u, ii) ir-roħs żejjed fil-prezzijiet ta' dawn il-prodotti importati, jista' jiġi konkluż li d-dannu soffert mill-industrija tal-Komunità kien kaġunat b'mod sostanzjali mill-importazzjoni ta' ħjut magħmulin minn filamenti tal-polyester ta' saħħa kbira li m'humiex dawk li oriġinaw mill-esportatur Tajwaniż li pprattika d-dumping. Ir-rabta ta' kawżalità skond it-tifsira ta' l-Artikoli 3(6) u 3(7) tar-Regolament bażiku bejn il-prodotti importati mit-Tajwan li kienu dumped, jekk dawn jitqiesu f'iżolament, u d-dannu materjali li sofriet l-industrija tal-Komunità għalhekk ma setgħetx tkun stabbilita.

         F.   KONKLUŻJONI

               (108)

               Dan il-proċediment għalhekk għandu jitwaqqaf, peress li l-marġni tad-dumping mill-Belarus u l-Korea huma de minimis u minħabba nuqqas ta' konnessjoni ta' kawżalità ċara bejn id-dumping u d-dannu safejn huma kkonċernati l-prodotti importati li joriġinaw mit-Tajwan,

         IDDEĊEDIET:
   Artikolu 1
   Artikolu 2
   Din id-Deċiżjoni għandha tidħol fis-seħħ l-għada li tkun ippubblikata fil-Ġurnal Uffiċjali ta' l-Unjoni Ewropea.

      Magħmula fi Brussell, fil-5 ta' April 2005.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1. Regolament kif emendat l-aħħar permezz tar-Regolament (KE) Nru. 461/2004 (ĠU L 77, 13.3.2004, p. 12).

      (2)  ĠU C 24, 28.1.2004, p. 20.


title: Id-Deċiżjoni tal-Kunsill tad-19 Ġunju 2000 dwar il-ftehim u l-konklużjoni tal-Minuti Maqbula bejn il-Komunità Ewropea u l-Gvern tar-Repubblika tal-Korea dwar is-suq dinji tal-bini tal-vapuri

text:
Avviż Legali Importanti

|

32000D0409

Official Journal L 155 , 28/06/2000 P. 0047 - 0048

		Id-Deċiżjoni tal-Kunsilltad-19 Ġunju 2000dwar il-ftehim u l-konklużjoni tal-Minuti Maqbula bejn il-Komunità Ewropea u l-Gvern tar-Repubblika tal-Korea dwar is-suq dinji tal-bini tal-vapuri(2000/409/KEE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea u b'mod partikolari l-Artikolu 133 flimkien ma' l-ewwel sentenza ta'l-Artikolu 300(2) tiegħu,Wara li kkunsidra l-proposta mill-Kummissjoni,Billi:(1) L-industrija dinjija tal-bini tal-vapuri għaddejja minn problemi serji l-aktar minħabba kapaċità produttiva eċċessiva.Kuntrarju għall-industrija tal-Komunità, li wettqet programm ta' ristrutturarizzazzjoni u qtugħ fil-kapaċità produttiva matul id-disgħinijiet, it-tarznari Koreani sostanzjalment żiedu l-kapiċità tagħhom mill-1993 'il quddiem.(2) Studju ta' kuntratti Koreani li saru għall-Kummissjoni minn konsulent indipendenti wera li t-tarznari Koreani qed jagħtu prezzijiet li jkunu ferm anqas mill-ispiża.Prattiċi bħal dawk ippermettew lill-industrija Koreana li żżid is-sehem tas-suq tagħha sostanzjalment, b'mod partikolari a spejjeż ta' l-industrija tal-Komunità, li fil-preżent għaddejja minn diffikultajiet wisq serji.Bil-prezzijiet dinjija estremament baxxi, l-industrija tal-Komunità ġarrbet tnaqqis fis-sehem tagħha mis-suq jonqos minn 25 % fl-1998 għal 17 % fl-1999.(3) Fid-9 Novembru 1999 u fit-18 Mejju 2000 il-Kunsill, waqt li kien qed jeżamina l-ewwel u t-tieni rapporti dwar is-sitwazzjoni fis-suq dinji tal-bini tal-vapuri ppreżentat mill-Kummissjoni taħt l-Artikolu 12 tar-Regolament tal-Kunsill (KEE) Nru 1540/98 tad-29 Ġunju 1998 li jistabbilixxi regoli ġodda dwar l-għajnuna għall-bini ta' vapuri [1],innota li s-settur kien qed jiffaċċja sitwazzjoni kritika mad-dinja kollha u esprima t-tħassib serju tiegħu dwar prattiċi bħal dawk li kienu qed jagħmlu ħsara kbira lill-interessi tat-tarznari fil-Komunità.Fil-Konklużjonijiet tagħhom, il-Ministri ta' l-industrija sejħu lill-Kummissjoni biex tkompli bl-isforzi tagħha sabiex tistabbilixxi livell kondizzjonijiet ugwali billi immedjatament tibda f'konsultazzjonijiet kostruttivi mar-Repubblika tal-Korea bil-għan li titwaqqaf il-kompetizzjoni mhux ġusta.(4) Kif ġiet diretta, il-Kummissjoni għalhekk għamlet diversi sensiliet ta' konsultazzjonijiet intensivi mal-Gvern Korean u nnegozjat abbozz ta' Minuti Maqbula.Ladarba l-Minuti Maqbula jiġu ffirmati dawn jibdew jorbtu lill-Gvern Korean biex jieqaf minn kull intervent dirett jew indirett biex jagħmel tajjeb għat-tarznari Koreani li qed jitilfu l-flus, biex jiġu applikati prinċipji finanzjarji u tal-kontijiet li jkunu aċċettati internazzjonalment u biex jiġi żgurat li t-tarznari Koreani jistabbilixxu prezzijiet li jkunu jirriflettu l-kondizzjonijiet tas-suq.Il-Minuti Maqbula jipprovdu wkoll makkinarju ta' konsultazzjoni ad hoc biex tiġi trattata bla dewmien kull kwistjoni mqanqla minn xi waħda mill-partijiet.(5) Il-Minuti Maqbula għandhom jiġu approvati,IDDEĊIEDA DAN LI ĠEJ:Artikolu 1Il-Minuti Maqbula bejn il-Komunità Ewropea u l-Gvern tar-Repubblika tal-Korea dwar is-suq dinji tal-bini tal-vapuri qegħdin b'hekk jiġu approvati.It-test tal-Minuti Maqbula qed jiġi anness ma' din id-Deċiżjoni.Artikolu 2Il-President tal-Kunsill huwa b'hekk awtorizzat li jinnomina l-persuna li jkollha l-poter tiffirma l-Minuti Maqbula biex jorbot lill-Komunità.Magħmula fil-Lussemburgu, 19 Ġunju 2000.Għall-KunsillIl-PresidentL. Capoulas Santos[1] ĠU L 202, tat-18.7.1998, pġ. 1.--------------------------------------------------


title: Deċiżjoni taċ-Ċentru taT-Traduzzjoni għall-Entitajiet tal-Unjoni ewropea tat- 13 ta' April 2004 dwar l-implimentazzjoni tar-Regolament (KE) Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni

text:
24.12.2008        MT               Il-Ġurnal Uffiċjali ta’ l-Unjoni Ewropea                      1

32004D0605

20.8.2004                      IL-ĠURNAL UFFIĊJALI TA’ L-UNJONI EWROPEA                    L 272/13

      DEĊIŻJONI TAĊ-ĊENTRU TAT-TRADUZZJONI GĦALL-ENTITAJIET TAL-
                           UNJONI EWROPEA

                                          tat-13 ta' April 2004

    dwar l-implimentazzjoni tar-Regolament (KE) Nru 1049/2001 dwar l-aċċess pubbliku
          għad-dokumenti tal-Parlament Ewropew, tal-Kunsill u tal-Kummissjoni

                                             (2004/605/KE)

IL-BORD TAL-MANIĠMENT,

Wara li kkunsidra r-Regolament tal-Kunsill (KE) Nru 2965/94 tat-28 ta' Novembru 1994 li
jistabbilixxi ċentru tat-Traduzzjoni għall-entitajiet tal-Unjoni Ewropea1, kif l-aħħar emendat
bir-Regolamnet tal-Kunsill (KE) Nru 1645/20032 tat-18 ta' Ġunju 2003, b'mod partikolari
tiegħu, l-Artikolu 18a,

Billi:

(1)      It-tieni sottoparagrafu tal-Artikolu 1 tat-Trattat dwar l-Unjoni Ewropea jħaddan fih il-
         kunċett tat-trasparenza, billi jgħid li t-Trattat huwa stadju ġdid fil-proċess tal-ħolqien
         ta' għaqda dejjem eqreb fost il-popli tal-Ewropa, fejn id-deċiżjonijiet jittieħdu bl-aktar
         mod miftuħ, u fl-eqreb possibbli liċ-ċittadin.

(2)      It-trasparenza tiggarantixxi li l-amministrazzjoni tgawdi legittimità akbar u tkun aktar
         effettiva u aktar responsabbli lejn iċ-ċittadin f'sistema demokratika u tikkontribwixxi
         biex issaħħaħ il-prinċipji tad-demokrazija u tar-rispett għad-drittijiet fuindamentali kif
         stipulati fl-Artikolu 6 tat-Trattat tal-UE u fil-Karta tad-Drittijiet Fundamentali tal-
         Unjoni Ewropea.

(3)      L-Artikolu 18a tar-Regolament (KE) Nru 2965/94 jipprovdi li r-Regolament (KE)
         Nru 1049/2001 dwar l-aċċess pubbliku għad-dokumenti tal-Parlament Ewropew, tal-
         Kunsill u tal-Kummissjoni3 (minn issa 'l quddiem ir-Regolament (KE) Nru 1049/2001)
         għandu japplika wkoll għad-dokument miżmuma miċ-Ċentru u jipprovdi wkoll li l-
         Bord tal-Maniġment għandu jadotta arranġamenti prattiċi għall-implimentazzjoni tar-
         Regolament (KE) Nru 1049/2001,

1
         ĠU L 314, 7.12.1994, p. 1
2
         ĠU L 245, 29.9.2003, p. 13.
3
         ĠU L 145, 31.5.2001, p. 43.
 ---pagebreak--- 2               MT             Il-Ġurnal Uffiċjali ta’ l-Unjoni Ewropea                  24.12.2008

ADOTTA DIN ID-DEĊIŻJONI:

                                            Artikolu 1

                                     Benefiċjarji u ambitu

1. Kwalunkwe persuna naturali jew ġuridika għandha jkollha d-dritt ta' aċċess għad-
dokumenti taċ-Ċentru tat-Traduzzjoni għall-entitajiet tal-Unjoni Ewropea (iċ-Ċentru) suġġett
għall-prinċipji, kondizzjonijiet u limiti stipulati fir-Regolament (KE) Nru 1049/2001 u skont
id-dispożizzjonijiet ta' din id-deċiżjoni.

2. Id-dokumenti fil-pussess taċ-Ċentru għal skopijiet ta' traduzzjoni biss mhumiex miżmuma
miċ-Ċentru fi ħdan it-tifsirra tal-Artikolu 2(3) tar-Regolament (KE) Nru 1049/2001.

                                            Artikolu 2

                                         Definizzjonijiet

Għall-fini ta’ din id-Deċiżjoni:

         (a) dokument għandu jfisser kwalunkwe kontenut fi kwalunkwe mod (miktub fuq il-
         karta jew miżmum f'sura elettronika jew bħala reġistrazzjoni awdjo, viżiva jew
         awdjoviżiva) dwar kwistjoni marbuta mal-politiki, l-attivitajiet u d-deċiżjonijiet li
         jaqgħu fi ħdan l-isfera tar-responsabbilità taċ-Ċentru;

         (b) parti terza għandha tfisser kull persuna naturali jew ġuridika, jew kull entità barra
         miċ-Ċentru, inklużi l-Istati Membri, korpi u istutizzjonijiet oħrajn Komunitarji u
         mhux Komunitarji u pajjiżi terzi.

                                            Artikolu 3

                                       Applikazzjonijiet

1. L-applikazzjonijiet kollha għal aċċess għal dokument għandhom jintbagħtu liċ-Ċentru
permezz tas-sit elettroniku tiegħu (www.cdt.eu.int), tal-posta elettronika (cdt@cdt.eu.int), tal-
posta

(Iċ-Ċentru għat-Traduzzjoni għall-Entitajiet tal-Unjoni Ewropea,              Bâtiment     Nouvel
Hémicycle, 1 rue du Fort Thüngen, L-1499, il-Lussemburgu)

, jew bil-faks ((352) 421711 220). Iċ-Ċentru għandu jwieġeb għall-applikazzjonijiet inizjali u
konfermatorji għall-aċċess fi żmien ħmistax-il jum tax-xogħol mid-data tar-reġistrazzjoni tal-
applikazzjoni. Fil-każ ta' applikazzjonijiet komplessi jew li jinvolvu ħafna dokumenti, il-
limitu ta' żmien jista' jiġi mtwawwal bi 15-il jum tax-xogħol. Għandhom jingħataw raġunijiet
għal kull estensjoni tal-limitu ta' żmien u dan għandu jiġi notifikat minn qabel lill-applikant.

2. Jekk applikazzjoni ma tkunx preċiża biżżejjed, kif imsemmi fl-Artikolu 6(2) tar-
Regolament (KE) Nru 1049/2001, iċ-Ċentru għandu jistieden lill-applikant biex jipprovdi
informazzjoni addizzjonali li tagħmilha possibbli li jiġu identifikati d-dokumenti mitluba; il-
 ---pagebreak--- 24.12.2008      MT            Il-Ġurnal Uffiċjali ta’ l-Unjoni Ewropea                        3

limitu taż-żmien għat-tweġiba għandu jibda jiddekorri biss mid-data li fiha ċ-Ċentru jirċievi
din l-informazzjoni.

3. Kull deċiżjoni li tkun anki parzjalment negattiva għandha tiddikjara r-raġuni għar-rifjut
ibbażata fuq waħda mill-eċċezzjonijiet elenkati fl-Artikolu 4 tar-Regolament (KE)
Nru 1049/2001 u għandha tinforma lill-applikant bir-rimedji li hemm disponibbli.

                                           Artikolu 4

                         L-ipproċessar ta' applikazzjonijiet inizjali

1. Ladarba l-applikazzjoni tkun reġistrata, konferma li din waslet għandha tintbaghat lill-
applikant, sakemm ma tintbagħatx tweġiba mill-ewwel. Il-konferma li tkun waslet l-
applikazzjoni u t-tweġiba għandhom jintbagħtu bil-miktub, fejn xieraq f'forma elettronika.

2. Bla ħsara għad-dispożizzjonijiet tal-Artikolu 9 ta' din id-Deċiżjoni, id-Dipartiment tal-
Amministrazzjoni għandu jkollu l-poter li jiddeċiedi dwar l-azzjoni li trid tittieħed dwar l-
applikazzjonijiet inizjali. Għal dan il-għan, għandu jkun assenjat membru tal-persunal biex
jipproċessa l-applikazzjonijiet għall-aċċess u biex jikkoordina t-tweġibiet.

L-applikant għandu jkun informat bir-riżultat tal-applikazzjoni tiegħu.

Kwalunkwe tweġiba li tkun anki parzjalment negattiva għandha tinforma lill-applikant bid-
dritt tiegħu li, fi ħdan 15-il jum tax-xogħol minn meta tkun waslet t-tweġiba, jissottometti
applikazzjoni konfermatorja liċ-Ċentru.

3. Fil-każ ta' rifjut totali jew parzjali, l-applikant jista', sa 15-il jum tax-xogħol minn meta
jirċievi t-tweġiba taċ-Ċentru, jagħmel applikazzjoni konfermatorja fejn jitlob liċ-Ċentru biex
jerġa' jikkunsidra l-pożizzjoni tiegħu.

4. Nuqqas miċ-Ċentru li jwieġeb fi ħdan it-terminu preskritt għandu jagħti d-dritt lill-
applikant li jagħmel applikazzjoni konfermatorja.

                                           Artikolu 5

                     L-ipproċessar ta' applikazzjonijiet konfermatorji

1. Id-Direttur taċ-Ċentru għandu jiddeċiedi dwar l-applikazzjonijiet konfermatorji. Hu għandu
jinforma lill-Bord tal-Maniġment taċ-Ċentru bid-deċiżjoni tiegħu.

2. Id-deċiżjoni għandha tiġi nnotifikata lill-applikant bil-miktub, fejn xieraq f'forma
elettronika, u tinfurmah bid-dritt tiegħu li jiftaħ kawża quddiem il-Qorti tal-Prim' Istanza jew
li jiddepożita lment mal-Ombudsman Ewropew.

                                           Artikolu 6

                                        Konsultazzjoni
 ---pagebreak--- 4               MT             Il-Ġurnal Uffiċjali ta’ l-Unjoni Ewropea                 24.12.2008

1. Fejn iċ-Ċentru jirċievi applikazzjoni għal aċċess għal dokument fil-pussess tiegħu, iżda li
joriġina minn parti terza, iċ-Ċentru għandu jeżmina jekk tapplikax xi waħda mill-
eċċezzjonijiet li għalihom jipprovdi l-Artikolu 4 tar-Regolament (KE) Nru 1049/2001.

2. Jekk, wara l-eżami, iċ-Ċentru jqis li l-aċċess għad-dokument mitlub għandu jiġi rifjutat taħt
xi waħda mill-eċċezzjonijiet li għalihom jipprovdi l-Artikolu 4 tar-Regolament (KE) Nru
1049/2001, it-tweġiba negattiva għandha tintbagħat lill-applikant mingħajr konsultazzjoni
mal-awtur parti terza.

3. Bla ħsara għad-dispożizzjonijiet tal-paragrafu 4 ta' dan l-Artikolu, iċ-Ċentru għandu jilqa' l-
applikazzjoni mingħajr ma jikkonsulta lill-awtur tal-part terza fejn:

         (a) id-dokument mitlub ikun diġà ġie żvelat jew mill-awtur jew skont ir-Regolament
         (KE) Nru 1049/2001 jew dispożizzjonijiet simili;

         (b) l-iżvelar, jew l-iżvelar parzjali, tal-kontenut tiegħu ma jkunx jimmina b'xi mod
         ovvju lil xi wieħed mill-interessi msemmija fl-Artikolu 4 tar-Regolament (KE)
         Nru 1049/2001.

Fil-każi l-oħra kollha, l-awtur parti terza għandu jkun ikkonsultat.

4. Jekk applikazzjoni għall-aċċess ikollha x'taqsam ma' dokument li joriġina minn Stat
Membru, iċ-Ċentru għandu jikkonsulta l-oriġinatur bla ħsara għad-dispożizzjonijiet tal-
paragrafu 3(a) ta' dan l-Artikolu.

5. It-parti terza kkonsultata għandu jkollha mhux inqas minn ħamest ijiem tax-xogħol biex
twieġeb, jew żmien biżżejjed biex tippermetti liċ-Ċentru jilħaq l-iskadenzi tiegħu biex
iwieġeb. Fin-nuqqas ta' tweġiba fil-perjodu ta' żmien preskritt, jew jekk il-parti terza ma tkunx
tista' tinstab jew tiġi identifikata, iċ-Ċentru għandu jiddeċiedi skont ir-regoli dwar l-
eċċezzjonijiet stipulati fl-Artikolu 4 tar-Regolament (KE) Nru 1049/2001, filwaqt li tqis l-
interessi leġittimi tal-parti terza fuq il-bażi tal-informazzjoni għad-dispożizzjoni tagħha.

6. Jekk iċ-Ċentru jkollu l-ħsieb li jagħti aċċess għal dokument kontra l-opinjoni espliċita tal-
awtur, huwa għandu jinforma lill-awtur bl-intenzjoni tiegħu li jiżvela d-dokument wara
perjodu ta' għaxart ijiem tax-xogħol u għandu jiġbed l-attenzjoni tiegħu għar-rimedji
disponibbli għalih biex jopponi dan l-iżvelar.

                                            Artikolu 7

                                Eżerċizzju tad-dritt ta' aċċess

1. Id-dokumenti għandhom jintbagħtu bil-posta, faks jew, fejn disponibbli, bil-posta
elettronika. Jekk id-dokumenti jkunu voluminużi jew diffiċli biex ikunu mmaniġġati, l-
applikant jista' jiġi mistieden biex jikkonsulta d-dokumenti fuq il-post. Din il-konsultazzjoni
għandha tkun mingħajr ħlas.

2. Jekk id-dokument ikun ġie ppubblikat, it-tweġiba għandha tikkonsisti f'referenzi għall-
pubblikazzjoni u/jew il-post fejn id-dokument huwa disponibbli u fejn xieraq l-indirizz tad-
dokument fuq is-sit elettroniku www.cdt.eu.int.
 ---pagebreak--- 24.12.2008      MT             Il-Ġurnal Uffiċjali ta’ l-Unjoni Ewropea                          5

3. Jekk il-volum tad-dokumenti mitluba jeċċedi l-għoxrin faċċata, l-applikant jista' jiġi mitlub
miżata ta' EUR 0.10 għal kull faċċata apparti l-ispiża għall-kunsinna. L-ammont ta' din il-
miżata jista' jkun emendat mid-Direttur taċ-Ċentru. Il-ħlasijiet għal medja oħra għandhom jiġu
deċiżi każ b'każ iżda m'għandhomx jeċċedu ammont raġonevoli.

                                            Artikolu 8

                        Miżuri li jiffaċilitaw l-aċċess għad-dokumenti

1. Sabiex id-drittijiet taċ-ċittadin taħt ir-Regolament (KE) Nru 1049/2001 isiru effettivi, iċ-
Ċentru għandu jagħti aċċess pubbliku lil reġistru ta' dokumenti. Aċċess lir-reġistru għandu
jkun provdut f'forma elettronika.

2. Ir-reġistru għandu jkun fih it-titolu tad-dokument (fil-lingwi li fihom ikun disponibbli),
inklużi, fejn disponibbli, referenzi oħra li jkunu ta' għajnuna, indikazzjoni tal-awtur tiegħu u
d-data tal-ħolqien jew l-adozzjoni tiegħu.

3. Faċċata ta' għajnuna (fil-lingwi uffiċjali kollha) għandha tinforma lill-pubbliku dwar kif
jista' jinkiseb id-dokument. Jekk id-dokument huwa pubblikat, għandu jkun hemm ħolqa għat-
test oriġinali.

                                            Artikolu 9

                     Dokumenti direttament aċċessibbli għall-pubbliku

1. Dan l-Artikolu japplika biss għal dokumenti mħejjija jew riċevuti wara d-data tal-
implimentazzjoni tar-Regolament (KE) Nru 1049/2001.

2. Id-dokumenti li ġejjin għandhom ikunu awtomatikament provduti fuq talba u, sa fejn hu
possibbli, magħmula direttament aċċessibbli f'forma elettronika:

         (a) it-testi adottati mit-Direttur tal-Bord tal-Maniġment taċ-Ċentru li huma
         intenzjonati għall-pubblikazzjoni fil-Ġurnal Uffiċjali tal-Unjoni Ewropea jew fuq is-
         sit elettroniku taċ-Ċentru;

         (b) dokumenti li joriġinaw minn partijiet terzi li jkunu diġà ġew żvelati mill-awtur
         tagħhom jew bil-kunsens tiegħu;

         (c) dokumenti diġà żvelati wara applikazzjoni preċedenti.

                                            Artikolu 10

                                             Rapporti

Iċ-Ċentru għandu jippubblika rapport kull sena għas-sena ta' qabel billi jinkludi l-
informazzjoni fuq l-implimentazzjoni ta' din id-deċiżjoni, fi statistiċi partikolari fuq in-numru
ta' applikazzjonijiet għall-aċċess għad-dokumenti taċ-Ċentru, in-numru tal-każijiet li fihom iċ-
Ċentru rrifjuta li jagħti l-aċċess u r-raġunijiet għal dawn ir-rifjuti, skont l-Artikolu 17(1) tar-
Regolament (EC) Nru 1049/2001.
 ---pagebreak--- 6               MT             Il-Ġurnal Uffiċjali ta’ l-Unjoni Ewropea               24.12.2008

                                            Artikolu 11

                                          Dħul fis-seħħ

Din id-deċiżjoni għandha tidħol fis-seħħ fl-1 ta' April 2004.

                                            Artikolu 12

                                         Pubblikazzjoni

Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

Magħmul fil-Luxemburgu, 13 ta’ April 2004.
Għall-Bord tal-Maniġment

Il-President

K.-J. LÖNNROTH


title: Deċiżjoni tal-Kumitat Politiku u ta' Sigurtà (PESK) 2015/874 tas-27 ta' Mejju 2015 dwar l-aċċettazzjoni ta' kontribut ta' Stat terz għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati tal-Mali (EUTM Mali) (EUTM Mali/1/2015)

text:
               6.6.2015

               MT

               Il-Ġurnal Uffiċjali tal-Unjoni Ewropea

               L 142/28

         DEĊIŻJONI TAL-KUMITAT POLITIKU U TA' SIGURTÀ (PESK) 2015/874
   tas-27 ta' Mejju 2015
   dwar l-aċċettazzjoni ta' kontribut ta' Stat terz għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati tal-Mali (EUTM Mali) (EUTM Mali/1/2015)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2013/34/PESK tas-17 ta' Jannar 2013 dwar missjoni militari tal-Unjoni Ewropea biex tikkontribwixxi għat-taħriġ tal-Forzi Armati tal-Mali (EUTM Mali) (1), u b'mod partikolari l-Artikolu 8(2) tagħha,
   Billi:

               (1)

               Skont l-Artikolu 8(2) tad-Deċiżjoni 2013/34/PESK, il-Kunsill awtorizza lill-Kumitat Politiku u ta' Sigurtà (KPS) biex jistieden Stati terzi biex joffru kontribuzzjonijiet u biex jieħu d-deċiżjonijiet rilevanti dwar l-aċċettazzjoni tal-kontributi proposti minn Stati terzi.

               (2)

               Wara rakkomandazzjoni dwar kontribut mir-Repubblika tal-Albanija (“Albanija”) mill-Kmandant tal-Missjoni tal-UE u r-rakkomandazzjoni mill-Kumitat Militari tal-Unjoni Ewropea, il-kontribut mill-Albanija għandu jiġi aċċettat.

               (3)

               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża,

         ADOTTA DIN ID-DEĊIŻJONI:
   Artikolu 1
   1.   Il-kontribut mill-Albanija għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati tal-Mali (EUTM Mali) huwa aċċettat u meqjus bħala sinifikanti.
   2.   L-Albanija hija eżentata minn kontribuzzjonijiet finanzjarji għall-baġit tal-EUTM Mali.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-27 ta' Mejju 2015.

            Għall-Kumitat Politiku u ta' Sigurtà

            Il-President

         W. STEVENS

      (1)  ĠU L 14, 18.1.2013, p. 19.


title: Deċiżjoni tal-Kunsill 2006/486/PESK tal- 11 ta’ Lulju 2006 dwar l-implimentazzjoni ta' l-Azzjoni Konġunta 2005/557/PESK dwar l-azzjoni ta’ appoġġ ċivili-militari ta’ l-Unjoni Ewropea lill-missjoni ta’ l-Unjoni Afrikana fir-reġjun tad-Darfur fis-Sudan

text:
               16.3.2007

               MT

               Il-Ġurnal Uffiċjali ta’ l-Unjoni Ewropea

               64

         DEĊIŻJONI TAL-KUNSILL 2006/486/PESK
   tal-11 ta’ Lulju 2006
   dwar l-implimentazzjoni ta' l-Azzjoni Konġunta 2005/557/PESK dwar l-azzjoni ta’ appoġġ ċivili-militari ta’ l-Unjoni Ewropea lill-missjoni ta’ l-Unjoni Afrikana fir-reġjun tad-Darfur fis-Sudan
   IL-KUNSILL TA’ L-UNJONI EWROPEA,
   Wara li kkunsidra l-Azzjoni Konġunta tal-Kunsill 2005/557/PESK (1), u b'mod partikolari l-Artikolu 8(1), it-tieni subparagrafu tiegħu, flimkien mat-tieni inċiż ta' l-Artikolu 23(2) tat-Trattat dwar l-Unjoni Ewropea,
   Billi:

               (1)

               Fil-21 ta' Novembru 2005 il-Kunsill adotta d-Deċiżjoni 2005/806/PESK li timplimenta l-Azzjoni Konġunta 2005/557/PESK dwar l-azzjoni ta’ appoġġ ċivili-militari ta’ l-Unjoni Ewropea lill-missjoni ta’ l-Unjoni Afrikana fir-reġjun tad-Darfur fis-Sudan (2).

               (2)

               Sakemm issir transizzjoni tal-missjoni ta' l-Unjoni Afrikana għal operazzjoni tan-NU, l-UE għandha tkompli l-appoġġ tagħha, u skond l-Artikolu 2 tad-Deċiżjoni 2005/806/PESK l-Kunsill iddeċieda jkompli l-azzjoni ta' appoġġ ċivili-militari ta' l-Unjoni Ewropea lill-missjoni ta' l-Unjoni Afrikana fir-reġjun tad-Darfur fis-Sudan.

               (3)

               Fir-rigward tal-komponent ċivili l-Kunsill għandu konsegwentement jiddeċiedi dwar il-finanzjament tal-kontinwazzjoni ta' l-azzjoni ta' appoġġ.

               (4)

               L-azzjoni ta' appoġġ ta' l-UE għall-AMIS II se titmexxa fil-kuntest ta’ sitwazzjoni li tista’ tiħżien u li tista’ tagħmel ħsara lill-objettivi tal-PESK kif stabbiliti fl-Artikolu 11 tat-Trattat.

         IDDEĊIEDA KIF ĠEJ:
   Artikolu 1
   L-ammont ta' referenza finanzjarja stabbilit fl-Artikolu 1 (1) tad-Deċiżjoni 2005/806/PESK għandu jkopri wkoll l-infiq għall-perijodu mid-29 ta' Lulju 2006 sal-31 ta' Ottubru 2006.
   Artikolu 2
   Mhux iktar tard mit-30 ta' Settembru 2006 il-Kunsill għandu jevalwa jekk l-azzjoni ta' appoġġ ta' l-UE għandhiex titkompla.
   Artikolu 3
   Din id-Deċiżjoni għandu jkollha effett fid-data ta' l-adozzjoni tagħha.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmul fi Brussel, 11 ta’ Lulju 2006.

            Għall-Kunsill

            Il–President

         E. HEINÄLUOMA

      (1)  ĠU L 188, 20.7.2005, p. 46.

      (2)  ĠU L 303, 22.11.2005, p. 60.


title: Deċiżjoni tal-Kummissjoni tal- 5 ta' Marzu 2010 li taħtar membru wieħed għall-Kumitat Konsultattiv Ewropew tal-Istatistika Test b’relevanza għaż-ŻEE

text:
               6.3.2010

               MT

               Il-Ġurnal Uffiċjali tal-Unjoni Ewropea

               C 56/9

         DEĊIŻJONI TAL-KUMMISSJONI
   tal-5 ta' Marzu 2010
   li taħtar membru wieħed għall-Kumitat Konsultattiv Ewropew tal-Istatistika
   (Test b’relevanza għaż-ŻEE)
   2010/C 56/07
   IL-KUMMISSJONI EWROPEA,
   Wara li kkunsidrat it-Trattat dwar il-funzjonament tal-Unjoni Ewropea,
   Wara li kkunsidrat id-Deċiżjoni Nru 234/2008/KE tal-Parlament Ewropew u tal-Kunsill tal-11 ta’ Marzu 2008 li tistabbilixxi l-Kumitat Ewropew ta’ Konsultazzjoni dwar il-Politika Komunitarja ta’ Tagħrif Statistiku u li tħassar id-Deċiżjoni tal-Kunsill 91/116/KEE (1), u b’mod partikolari l-Artikolu 4(1)(a) tagħha,
   Wara li kkonsultat mal-Kunsill,
   Wara li kkonsultat mal-Parlament Ewropew,
   Billi:

               (1)

               Il-Kumitat Konsultattiv Ewropew tal-Istatistika (KKES) huwa magħmul minn 24 membru.

               (2)

               Skont l-Artikolu 4 (1) tad-Deċiżjoni Nru 234/2008/KE, tnax-il membru tal-KKES għandhom ikunu maħtura mill-Kummissjoni, wara li din tikkonsulta mal-Parlament Ewropew u mal-Kunsill.

               (3)

               Bid-Deċiżjoni 2009/304/EC, tat-30 ta' Marzu 2009 (2), il-Kummissjoni ħatret tnax-il membru tal-ESAC

               (4)

               Peress illi wieħed minn dawn il-membri rriżenja, il-Kummissjoni, wara li kkonsultat kif xieraq lill-Parlament Ewropew u lill-Kunsill, għandha taħtar membru ġdid tal-KKES.

         ADOTTAT DIN ID-DEĊIŻJONI:
   Artikolu 1
   Is-Sur Denis Durand huwa b'dan maħtur bħala membru tal-KKES għal terminu ta' ħames snin.
   Artikolu 2
   Din id-Deċiżjoni għandha tidħol fis-seħħ fil-ġurnata tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, 5 ta’ Marzu 2010

            Għall-Kummissjoni

            Il-President

         José Manuel BARROSO

      (1)  ĠU L 73, 15.3.2008, p. 13.

      (2)  ĠU L 84, 31.3.2009, p. 44.